text:
GUTABAZA :
« Mu cyahoze ari prefecture ya KIBUYE, Komini ya Bwakira, ubu ni mu murenge wa MURUNDI, akagari ka KABAYA, umudugudu wa MUJYOJYO, abaturage bararira ayo kwarika ubuyobozi burimo kubarimburira imyaka batategujwe, intoki bagatema, ibijumba bakararika, amashyamba, ubwatsi bw’inka n’indi myaka yose bakarimbura bitwaje ko barimo kubazanira imihanda mu mago yabo. Abaturage babajije ubuyobozi niba nta ngurane bazahabwa ku bw’imyaka yabo yarimbuwe ariko babasubizako ntacyo bazabona kuko ari « ibikorwa by’amajyambere » babazanira ! »
UBUTUMWA BWA LITURJIYA Y IKI CYUMWERU CYA 14 GISANZWE, UMWAKA C.
Isomo rya mbere : Izayi 66,10-14c
« Nimwishimane na Yeruzalemu;
mwebwe mwese abayikunda, nimuhimbarwe.
Nimusabe ibyishimo hamwe na yo,
namwe mwese abayiririraga.
Muzonke amashereka, kandi muhazwe n’ibere ryayo ribahumuriza,
nimukomeze mwonke, kandi muryoherwe n’ibere ryayo ryarese.
Uhoraho avuze atya:
Dore ngiye kuyiyoboraho amahoro atemba nk’uruzi,
n’ikuzo ry’amahanga ribasendereho nk’umugezi.
Muzamera nk’abana bari ku ibere bahagatirwa,
kandi bagasimbagirizwa ku bibero.
Uko umubyeyi ahumuriza umwana we,
nanjye ni ko nzabahumuriza,
maze muri Yeruzalemu muzahumurizwe.
Muzabibona, umutima wanyu uzasabagizwe n’ibyishimo,
ingingo zanyu zizatohagire nk’ibyatsi.
Ikiganza cy’Uhoraho kiziyereka abagaragu be ».
1.Tubyumve dute ?
Iyo Umuhanuzi afashe umwanya wo gutanga ubutumwa bwo « guhumuriza » rubanda (consoler),ni uko ibintu biba byifashe nabi ,hakaba hakenewe ihumure (consolation). Umuntu akenera guhumurizwa iyo ari mu cyunamo n’iyo afite ubwoba n’ugucika intege.
Ubu buhanuzi twumvise muri iri somo bwabwiwe Abayisiraheli ahagana mu mwaka wa 535 mbere ya Yezu, ubwo bari bavuye mu buhungiro i Babiloni. Koko rero bavuye mu buhungiro bafite ibyiringiro by’uko akaga bagasize inyuma, ko bazasanga igihugu cyabo kimeze neza, gitamba amata n’ubuki, kiyobowe neza, bakakirwa neza, bagasubirana UBWIGENGE bwabo ! Nyamara abahungutse bageze i Yeruzalemu, basanze igihugu kigifite ibisigisigi bikomeye by’ugusenywa kwakozwe n’ingabo za Nabukodonozori mu mwaka 587 mbere ya Yezu, basanga ntawe ukibibuka, basanga nta wari ukibategereje, dore ko bari bamaze imyaka hafi 50 mu buhungiro !
Ibyo byari binyuranyije n’ibyo abahanuzi bari barabijeje ko kuva mu bucakara bwa Babiloni bagasubira mu gihugu cyabo ari nko gusubira mu ijuru ! Siko babisanze, niko kwiheba, kurira no kuboroga nk’ababuze byose. Niyo mpamvu Umuhanuzi afata igihe cyo kubibutsa isezerano ry’uko Uhoraho Imana adateze kubatererana, ko ahubwo igikwiye ari iki :
« Nimwishimane na Yeruzalemu;
mwebwe mwese abayikunda, nimuhimbarwe.
Nimusabe ibyishimo hamwe na yo,
namwe mwese abayiririraga ».
N’ubwo ubu butumwa butangaje,cyane cyane iyo bubwiwe abantu bifitiye agahinda, bityo bukaba bukwiye gusesengurwa no kumvikana neza , ni bwo bugenewe Abanyarwanda bo muri iki gihe turimo, niba bashaka gukomeza kubaho nk’igihugu cyigenga !
2.Byifashe bite i Rwanda?
Muri iki gihe Abanyarwanda benshi bari mu cyunamo, mu marira n’imiborogo y’urudaca.
Abo ni abanyeshuri ba kaminuza bimwe buruse, inguzanyo n’infashanyo.
Bararirira mu myotsi urubyiruko rwarangije amashuri, bakaba bicaranye amadipolome ahanitse bagezeho hamaze kugurishwa icyagatunze imiryango yabo, ariko bakaba nta kazi bashobora guhabwa kuko « gafite beneko ».
Barahogoye abaciriwe imanza z’akarengane, bagafungirwa akamama imyaka itabarika, bagasenyerwa imiryango kubera akadobo k’ingemu ya buri munsi , cyangwa ugutatanywa kw’imiryango.
Bari mu cyunamo gikarishye abambuwe imitungo yabo (amazu, udusambu, ibibanza, amangazini, imishinga…)ikarigiswa n’ibisahiranda byihisha inyuma y’ubutegetsi.
Bari mu kaga gakomeye abaturage bakomeje gusenyerwa amazu(Kigali) no kurandurirwa imyaka bari bacungiyeho kuzagaburira urubyaro; uru URUGOMO (rukozwe na Leta) rwo kurandura imyaka rurakataje mu gucura inkumbi abaturage ba Kabaya-Mujyojyo, Kirimbi, Hanika….INZARA ikaba igiye kubamarira ku icumu ! Aha niho hakomeje kugaragarira ko ubuzima cyangwa urupfu rubi rwa rubanda rugufi ntacyo bishishikajeho Abaherwe bo muri Leta y’Inkotanyi!
Bahagaritse umutima Impuzi zikomeje gucundwaho ayikoba ngo nizitahuke ku ngufu zijyanwe muri « Paradizo-Gereza » ya Mukantabana!
Barahangayitse bitavugwa imfubyi n’abapfakazi batitabwaho…
Bari mu marira abana b’ urubyiruko rw’Abahutu Paul Kagame akomeje guhatira gupfukama basaba imbabazi z’icyaha cyakozwe bataranavuka no guheka umuzigo w’amateka batagizemo uruhare !
Barananijwe cyane Abahutu n’Abatutsi b’i Rwanda babona neza ko iyi ngoma y’Agatsiko yubakiye ku karengane n’ivangura rikabije igiye kubahirima hejuru kandi batabona neza n’uko bayizibukira !
Aba bose bakeneye guhumurizwa n’ugutabarwa n’Imana, kandi koko igihe ni iki.
3.Ubuhanuzi: Nimwishime (Gaudete)
Ubutumwa bw’iki cyumweru ku Banyarwanda ni ubungubu : NIMWISHIME. Mu yandi magambo, nimwoye guheranwa n’agahinda, ngo mwicwe n’ubwoba, mugamburuzwe n’ukwiheba . Imana ntabwo yabibagiwe, igiye kubagoborera ugucungurwa n’ukubohorwa : birashoboka rwose, iryo banga nimuribike ku mutima ahasigaye iyo nkuru nziza ibatere kwizera no kunezerwa. Kandi rero ntabwo ari cya cyizere kiraza amasinde, Imana ntijya ibeshya umuryango wayo na rimwe.
Nanone ariko Banyarwanda, Banyarwandakazi, nitumenye neza iri bango ry’ubuhanga buhanitse : “Imana yaturemye itatubajije ariko ntishobora kuducungura tudafatanyije”.
Nimwitware nk’abemera kubohorwa, nimwifate nk’abiteguye gucungurwa, nimugenze nk’abashaka gusubirana ubwigenge bwabo mu maguru mashya, buri wese yihutire kugira uruhare mu ibohorwa rye n’iry’abe.
Umwanzuro
Icyiyumviro cy’AGAHINDA n’ishavu gituma buri wese yifungirana mu nguni ye akarira agahogora, ntagire ikindi akora ahubwo agategereza gusa uwaza kumuhoza. Muri make umuntu ababara wenyine, akababaro kakamuhindura NYAMWIGENDAHO, n’iyo anyagiranywe n’abandi uravuga ngo dore ninjye wajomye cyane!Uri mu gahinda yitaza ibikorwa bya politiki ! Iri ni ibanga rikomeye.
Naho icyiyumviro cy’IBYISHIMO cyo giteye ukundi: Iyo wiyumvisemo ibyishimo ntabwo wikingirana ngo ubinyungutire wenyine; ahubwo wiyumvamo ingufu ziguhatira gusohoka ugasanga abandi, uwo ubonye wese hafi aho ukabimusangiza. Inkuru nziza ntawakagombye kuyihererana.
Niyo mpamvu icyiyumviro cy’IBYISHIMO ari cyo gifasha mu kubaka politiki nziza kurusha icyiyumviro cy’Agahinda kiduhindura ba Nyakamwe. Iyo Paul Kagame n’Agatsiko ke bahoza Abanyarwanda mu ihagarikamutima ritagoheka , murumva neza icyo baba bashaka kugeraho ! Iri ni irindi banga twese tugomba kumenya !
Banyarwanda mushaka impinduka nziza mu gihugu cyanyu, nimureke guhora muhekenyera amenyo uwabagiriye nabi, nimuce ukubiri n’icyago cyo kwemera guheranwa n’agahinda. Inararibonye yarivugiye ngo “Wihambira ku byahise mukajyana ».
Rwose mwikwihambira ku mitungo mutakigira; imiryango yasenyutse ku buryo butagifite igaruriro nimuyireke mutinyuke muhange buzima bwanyu bundi bushya. Mwikomeza guheranwa n’urupfu.
Nimuhimbe iminsi mikuru mu ngo zanyu, mureme ibitaramo by’indirimbo n’imbyino, mukore iminsi y’ibirori, mwitabire amakwe. Mwihunga ibiganiro mbwirwaruhame, n’izindi nama zihuza abantu…ahubwo nimutumirane, muhure , muganire, musangire ibinyobwa n’ibiribwa(ababifite!) kugira ngo mubonereho n’uburyo bwo gusangira ibitekerezo byubaka u Rwanda rw’amahoro twifuza, rwubakiye ku ndangagaciro z’ukuri, ubutwari n’ugusaranganya ibyiza by’igihugu.
UBWIGENGE (Freedom) bw’abana b’Imana burahenze cyane, busaba IKIGUZI gihanitse, ntimushobora kuzongera kubusubirana mutagize icyo mutanga, « SACRIFICEs » (Ibitambo) ni ngombwa cyane!
Niba wari utarabimenya, ubu ko njye nafashe icyemezo cyo kuba nahara n’amagara yanjye mparanira ubwo bwigenge, wowe wiyemeje gutanga iki?
Icyumweru cyiza ku bakunda Imana mwese,
Nifurije umucyo w’ibyishimo abari mu marira y’icyunamo bakaba biyumvamo ko bagitwikiriwe n’igicuku cy’urupfu.Nimwemerere Uhoraho Imana ababere Umuhoza.
Uwanyu, Padiri Thomas Nahimana.


c: text/html

text:
Yakijije umukunzi we urupfu maze urukundo rwabo rurangirira aho
Kayitesi w’imyaka 17 wo mu Karere ka Nyanza, avuga ko ababazwa no kuba yaremeye kuryamana n’umusore bakundanaga kuko ngo yari yamubwiye ko namwangira apfa.
Uyu mwali twahaye izina rya Kayitesi ku bwo kwanga kumutangaza, avuga ko icyo gihe yemera kuryamana n’umukunzi we yahise amutera inda afite imyaka 16 mu gihe uwo musore we yari afite imyaka 21.
Ubwo twaganiraga na Kayitesi, yatubwiye ko ahorana kwicuza gukomeye kuko n’ubwo yagiriye impuhwe umukunzi we bari bamaranye amezi 6 bakundana, ngo yabitewe n’uko yamubeshye ko nibataryamana bimuviramo urupfu. Gusa ngo we amenye ko atwite yahise amwihakana, asigara wenyine mu bibazo by’ingutu.
Mu mvugo ye agira ati: “uwo musore namwiyumvagamo cyane. Umunsi umwe ari ku cyumweru nagiye gusenga arampamagara ansaba kujya kumusura. Misa irangiye ncayo, nsanga yanyiteguye, ndarya ndananywa.”
Arangije ngo yamusabye ko baryamana, undi amwangira amubwira ko akiri umwana, n’ikimenyimenyi acyiga, ariko undi aramutakambira.
Kayitesi ati “yaranyinginze, arapfukama, ararira, ndetse anongeraho ko nintabyemera ahita apfa. Nuko ndavuga nti ese koko umuntu unkunda nanjye nkaba mukunda, ni gute yapfukama akarira, kandi bijya bivugwa ko amarira y’umugabo ava kure? Natekereje aramutse apfuye numva ngize impuhwe maze ndamwemerera hanyuma ndataha, gusa nkumva hari icyahindutse mu mubiri wanjye.”
Nyuma yaho ngo yatangiye kumva atameze neza, akarwaragurika, hanyuma atangira gutekereza ko yaba atwite, mu gihe uwo yari acyita umukunzi we “yari akikorera akazi ke bisanzwe” nk’uko abivuga yicuza.
Ati “Naramuhamagaye ndamubwira nti ese ko numva nsa n’utwite, ko ibintu bavuga byose ku mugore utwite numva mbifite? Aransubiza ngo yeee! Araceceka.”
Kayitesi yarikomeje, akora ibizamini, abonye ko mu iwabo batangiye gukeka ko atwite, nyamara atinya nyina cyane, yigira inama yo kujya kwa nyina wabo yiyumvamo. Agezeyo na we ntiyamubwiye ikibazo afite, akeka ko yazacikwa akabibwira nyina nyamara yari yarababwiye ko umukobwa uzatwita azamwirukana.
Ati “Ariko nkajya nsubira inyuma nkavugisha wa muhungu, nkamubwira ngo ese bimeze bite ko ntwite, ukaba ntacyo ukimbwira kandi ukaba utakimvugisha nk’uko wamvugishaga mbere? Aranyihorera, akajya ambwira ngo ntukanteshe umutwe.”
Nyuma yaho nyinawabo ngo yaje kumubwira ngo bajyane ku Isange One Stop Center kuko bari babatumiye, agezeyo abonye nyina ubwoba buramwica, atangira gutekereza ko ntacyo ari buvuge amwumva.
Ati “Mu Isange baranyinginga ngo nimbabwire uko byagenze ntacyo bantwara, nibutse ukuntu yambwiraga ngo ntukanteshe umutwe, mpita ngira umujinya byose ndabivuga. Umusore yarakurikiranywe, n’ubu arafunze.”
Ikibabaza Kayitesi ni ukuntu yaguye mu mutego wo kubeshywa, akabyemera, ubu akaba yaramenye ko kumubwira ko amwangiye yapfa yari amaco yo kugira ngo amwemerere ibyo yashakaga, ko iyo akomera ku cyemezo cye ntacyo yari kuba.
Mu ngaruka gutwita imburagihe byamuteye harimo kuba asigaye yumva yaranze ishuri, akaba anabayeho uko atabyifuzaga kuko we n’umwana we batambara ntibanarye uko abyifuza.
Isomo yakuye mu gutwita imburagihe ngo ni ugukomera ku cyemezo cye, kandi akanamenya gushishoza kuko iyi aza kureba kure ibyamubayeho bitari kuba. Ikindi ahora azirikana ni ukumvira inama z’ababyeyi.
Anasaba abangavu batarahura n’ikibazo nk’icyo yahuye na cyo gufata izi ngamba hakiri kare.
Naho ku bijyanye n’igihe kizaza, arateganya kuzakora uko ashoboye agakundisha umwana we ishuri, kandi akazamurinda kuba yahemukira umukobwa nk’uko se yabimugenjereje.
MENYA UMWANDITSI
Umunyamakuru wa Kigali Today/KT Radio
@ JoyeuseC
Ibitekerezo ( 1 )
komeza wihangane kandi bikubere isomo kuko utarayoba, kuyoboza biramugora.

robotstxt: allowed

filter: keep


text:
Mbese wowe wumvira irihe tegeko? Iry’umwuka cyangwa irya kamere?
Nshuti benedata dusangiye gucungurwa Ubuntu urukundo n’amahoro bibonerwa muri Kristo Yesu Umwami wacu bibane namwe iminsi yose. Njye tuzabana muri iki kigisho nitwa IGIRANEZA Boaz nsengera muri CEP UR HUYE campus.Iki kigisho tuzagikurikira mu byiciro.Ni ikigisho gifite umutwe ubaza ngo…
706 total views, 2 views today
Ev. KUBWIMANA MAZIMPAKA Joseph atuganirije ku mpamvu 6 yesu yisinziriza mu gihe cy’imiraba yacu.
Twifashishije imirongo yo muri Bibiliya ikurikira: MARIKO 4:35 Yesu Aturisha umuraba mu Nyanja. Yesu yabwiye abigishwa ngo bajye hakurya nuko bageze imuhengeri bahura n’umuraba mwinshi barataka bagira ubwoba nyuma baramukangura aturisha uwo muraba. Matayo 14:22-25, Yesu agendesha amaguru hejuru y’Inyanja….
1,238 total views
Korali Elayo yahuriye na pastor Antoinne Rutayisire mu giterane cyahembuye imitima ya benshi.
Korali Elayo yatumiwe mu giterane cyateguwe na Elyon ministries cyabereye muri Salle ya Kaminuza izwi nka Main Auditorium. INTEGO Y’IGITERANE: ZABURI 119:9, UMUSORE AZEZA INZIRA YE ATE? Korali Elayo ni imwe mu makorali akorera umurimo w’Imana mu muryango w’abanyeshuri b’abapantikoti…
644 total views
kurikira uko dusoza Igiterane cy’ivugabutumwa
uyu ni umunsi wa cyenda wacyo aho turi kumwe na korari Yerusalem na Rev.Pst KARAYENGA Jean Jacques Twatangiye duhimbaza dufashijwemo na El-elyon worship team Hakurikiraho Korari Ibanga tugeze mu mwanya wo Kwakirana ndetse tunahana ikaze mu nzu y’Imana kandi ni…
754 total views


text:
Animatronic Dinosaur Ride Ibiranga
* Uruhu rwigana cyane
Dukeneye uburyo bwa dinosaur bufatika bwo kugenzura no kugenzura, hamwe nimiterere yumubiri ningaruka zo gukoraho uruhu.Twakoze dinosaur ya animatronic hamwe nubucucike bworoshye bworoshye ifuro na silicon reberi, tubaha isura nyayo no kumva.
* Imyidagaduro myiza yimyidagaduro hamwe nuburambe bwo kwiga
Twiyemeje gutanga ibicuruzwa byimyidagaduro.Abashyitsi bashishikajwe no kumenya ibintu byinshi byimyidagaduro ya dinosaur.
* Irashobora gusenywa no gushyirwaho kugirango ikoreshwe inshuro nyinshi
Diniosaurs ya animatronic irashobora gusenywa no gushyirwaho inshuro nyinshi, itsinda rya Kawah ryoherejwe rizagufasha kugirango ushyire kurubuga.
Ibipimo
Animatronic Dinosaur Ride Video
Animatronic Dinosaur Yerekana
T Rex Kugenda
Kiddie Dinosaur Ride
Ibikoresho by'ingenzi
Ibikoresho
Ibitekerezo byabakiriya
Twiyemeje kuguha ibicuruzwa na serivisi nziza, intego yacu ni: "Kungurana ibitekerezo byanyu hamwe n'inkunga hamwe na serivise hamwe no gutanga ibitekerezo kugirango dutsinde inyungu".


text:
Ivanjili ya Mutagatifu Matayo 5,43-48
Mwumvise ko byavuzwe ngo ‘Uzakunde mugenzi wawe, wange umwanzi wawe.’ Jyeweho ndababwira ngo ‘Nimukunde ababanga, musabire ababatoteza’. Bityo muzabe abana ba So uri mu ijuru, We uvusha izuba rye ku babi no ku beza, kandi akavubira imvura abatunganye n’abadatunganye. Nimwikundira gusa ababakunda, muzahemberwa iki? Ese abasoresha bo, si ko babigenza? Maze se nimuramutsa gusa abo muva inda imwe, muzaba murushije iki abandi? Ese abatazi Imana bo, si ko babigenza? Mwebweho rero, muzabe intungane nk’uko So wo mu ijuru ari intungane.


text:
Non Slip Yuzuye Gushiraho TPE Igurisha Imodoka Mat Nissan
Ibisobanuro birambuye
Ibiranga ibicuruzwa
Ibisobanuro ku bicuruzwa
Iterambere ryibirenge bya TPE bizahura ninzitizi ebyiri. Imwe muriyo ni nkenerwa rya tekinoroji yo guterwa inshinge, kandi moderi zitandukanye ziratandukanye, biganisha ku gukenera gushiraho imiterere ijyanye na buri moderi, bisaba ikiguzi kinini-imbere ugereranije na materi yimodoka gakondo.
Icya kabiri, igiciro kuri toni y'ibikoresho fatizo bya TPE ni kimwe cya gatatu kirenze icya PVC, ica intege abayikora benshi. Ariko, hamwe niterambere ryubukungu bwimbere mu gihugu, hibanzwe cyane kubuzima, cyane cyane kwiyongera kwimiryango yabana. Niba bahuye na matelas yimodoka, ibyangiritse kubatwite nimpinja bizaba byinshi.
Imashini yimodoka 3W ikozwe muburyo bwuzuye bwa TPE. Buri cyitegererezo gifite amakuru yumwimerere ya 3D scanning, kandi hateguwe uburyo bwuzuye kugirango ugere kumodoka imwe nububiko bumwe, buhuye neza numubiri, kandi ntibuhagarika feri. Nibintu byingenzi byingenzi byimodoka.
Hamwe n’ubwiyongere bukenewe bwo kurengera ibidukikije mu myaka yashize, buva ku myuka y’ibinyabiziga kugeza ku matiku. Ubuzima n’umutekano biracyahitamo bwa mbere abafite imodoka. Ibikoresho bya TPE bifite ubushyuhe bwo hejuru cyane. Mu gihe cy'ubushyuhe bwo hejuru mu cyi, ikirenge ntikizasohora impumuro idasanzwe na gaze yangiza. Iteguwe byumwihariko kumiryango itwite nimpinja. Hitamo 3W inshinge ya TPE yimodoka kandi wishimire urugendo!


text:
Mu mafoto:Riderman yongeye kugaragaza ko ari Umwami mu guhirirwa n’ibitaramo yiteguriye
Mu gihe abenshi bari mu marira mu minsi yashize bitewe nuko ibitaramo byabo byagenze nabi bityo nyuma abenshi bagatangira kugira impungenge bibaza byinshi no ku gitaramo Riderman yari afite ku mugoroba washize wa Noheli cyo kumurika Album ye ya 8 Mixtape yise “Uburyohe”’ izo mpungenge zaje gushira kuko we siko byaje kugenda ahubwo yongeye kwerekana ko ari umwami wo gukora ibitaramo yiteguriye we ku giti cye maze bikamuhira bitewe n’umubare uba wabyitabiriye udasanzwe .
Riderman akigera ku rubyiniro abenshi bahise buzura ibinezaneza bitewe nuko yarategerejwe n’abenshi bityo bihita binagaragariza abaraho ko habonetse igihe kinini gihagije cyo gutegura igitaramo aho ahanini urebeye ku isuku yahagaragaye ndetse buri kimwe ubona cyashyizwe mu mwanya wacyo tutibagiwe n’abantu bakubise buzuye kandi mu marembo bigaragara ko bakiri kuza wahitaga wemeza ko Riderman ari umunyamateka muri muzika y’u Rwanda.
Twabibutsa ko ariwe wenyine mu bahanzi nyarwanda ukoze igitaramo ku nshuro ya 8 muri Petite stade abantu bakitabira cyane kandi ukabona ko umubare w’abamushyigikira ugenda urushaho kwiyongera mu gihe Jay Polly waheruka kuhategurira igitaramo yatashye amarama masa yabuze abantu.
Ku bw’urukumbuzi rwinshi umuraperi P Fla aherekejwe na Kind Moon yageze kurubyiniro abantu bose barahaguruka baramusanganira kubera urukumbuzi bari bamufitiye.
Umuhanzikazi Marina arikumwe na Khalifan yageze kurubyiniro akora amateka nk’ibisanzwe acugusaga ikibuno n’igituza bivana benshi mu byabo
Ni ku nshuro ya munani Riderman yamuritse Album ye akaba yashyigikiwe n’abahanzi barimo King James,P Fla,ctive Group,Fireman,Marina,Edouce,Mico The Best,Gabiro Guitar,Danny Nanone na Khalifani,Queen cha n’abandi benshi.
uyu mwana w’umukobwa yahawe umwanya wo kugaragaza impano afite mu kuririmba,ahabwa impundu n’amashyi bitagira ingano biba akarusho noneho ubwo yemezaga ko ariwe mufana ukomeye wa Riderman.


text:
Live: Kurikirana igitaramo cya Hillsong London na benjamin dube
Ni ukubera iki guteranira mu rusengero ari ngombwa?
Bibiliya itubwira ko tugomba kujya mu rusengero kuramya Imana hamwe n’abandi bizera kandi tukigishwa Ijambo ry’Imana, ngo dukure mu Mwuka. Itorero ryo mu myaka ya mbere ‘ ryari ryarimariye mu nyigisho z’Intumwa, mu busabane, gufatira ifunguro hamwe ndetse no gusenga ‘ (Ibyakozwe 2 :42). Twari dukwiye kugenza gutyo natwe. Icyo gihe, nta nsengero zabagaho, ariko ‘ kandi iminsi yose bakomezaga kujya mu rusengero n’umutima uhuye, n’iwabo bakamanyagura umutsima bakarya bishimye, bafite imitima itishāma ‘ (Ibyakozwe 2 :46). Aho bahuriraga hose, abizera basabanaga n’abandi bizera no mu nyigisho z’ijambo ry’Imana.
Ubundi kujya gusenga si ‘inama nziza’; ni ubushake bw’Imana ku bizera. Abaheburayo 10:25 haravuga ngo ‘twe kwirengagiza guteranira hamwe nk’uko bamwe bajya bagira, ahubwo duhugurane kandi uko mubonye urya munsi wegera, mube ari ko murushaho kugenza mutyo ‘. Ibi bitwereka ko no mu Itorero ryo mu minsi ya mbere, hari abari baratangiye akamenyero ko kudaterana n’abandi bizera. Uwanditse igitabo cy’Abaheburayo avuga ko ibyo atari byo. Dukeneye imbaraga guterana biduha. Kandi rero no kuba twegereje ibihe bya nyuma byari bikwiye kutwongerera umurava wo kujya guterana n’abandi.
Urusengero ni ahantu abizera berekanira urukundo (1 Yohana 4:12), bahumurizanya (Abaheburayo 3:13), bashishikarizanya kwerekana urukundo no kugira imirimo myiza (Abaheburayo 10:24), gufashanya (Abagalatiya 5:13), guhugurana (Abaroma 15:14), kubahana (Abaroma 12:10), no kugirana umuneza n’impuhwe (Abefeso 4:32).
Iyo umuntu yakiriye Yesu Kristo nk’Umwami n’Umukiza, aba abaye urugingo mu mubiri wa Kristo (1 Abakorinto 12:27). Kugira ngo umubiri wa Kristo ukore neza rero, ingingo zose zigomba kuba zihari kandi zikora (1 Abakorinto 12:14-20). Ntibihagije kujya ku rusengero gusa ariko, tugomba no gutera intambwe yo kugira umurimo runaka dukorera mu itorero, dukoresheje impano zo mu Mwuka Imana yaduhaye (Abefeso 4:11-13). Umwizera ntashobora gukura mu Mwuka adakoresheje impano yahawe mu Mwuka; kandi na none dukeneye ubufasha n’inama z’abandi bizera (1 Abakorinto 12:21-26).
Kubw’izo mpamvu n’izindi tutavuze, guterana no gusabana bikwiye kuba bimwe mu bigize ubuzima bw’umukristo. Guterana buri cyumweru ‘ntibitegetswe’ abizera, ariko buri mukristo wese yari akwiye kugira inyota yo kuramya Imana, kumva Ijambo ryayo no gusabana bene se.
Yesu niwe rufatiro rw’Itorero (1 Petero 2:6) naho twebwe tukaba ‘amabuye mazima ‘ mu nzu y’umwuka, n’ubwoko bw’abatambyi bwera bwo gutamba ibitambo by’umwuka bishimwa n’Imana ku bwa Yesu Kristo’ (1 Petero 2:5). Niba turi amabuye mazima agize inzu y’Imana, ubwo dufitanye icyo duhuriyeho, kandi uwo murunga udufatanyije ugaragarira mu rusengero buri gihe iyo itorero ryateranye.


text:
Reka dutangire byoroshye.Gukingira ni iki?Ikoreshwa he kandi igamije iki?Nk’uko Merriam Webster abitangaza ngo gukingura bisobanurwa ngo "gutandukanya imibiri hakoreshejwe imiyoboro idakoreshwa kugira ngo hatabaho amashanyarazi, ubushyuhe cyangwa amajwi."Gukoresha insulasiyo bikoreshwa ahantu hatandukanye, uhereye kumirasire yijimye kurukuta rwurugo rushya kugeza ikoti yimyenda kuri kabili.Ku bitureba, kubika ni impapuro zitandukanya umuringa nicyuma muri moteri yamashanyarazi.
Intego yiki kibanza hamwe nudukingirizo ni ukurinda umuringa gukora ku cyuma no kugifata mumwanya.Niba insinga ya rukuruzi y'umuringa ihuye nicyuma, umuringa uzahindura uruziga.Guhinduranya umuringa byahindura sisitemu, kandi bizahagarara.Moteri ihagaze igomba kwamburwa no kongera kubakwa kugirango yongere gukoreshwa.
Intambwe ikurikira muriyi nzira ni ugukingira ibyiciro.Umuvuduko nigice cyingenzi cyibice.Igipimo cyimiturire ya voltage ni 125 Volts, mugihe 220 Volts ni voltage yumye murugo.Umuvuduko yombi winjira murugo ni icyiciro kimwe.Izi ni ebyiri gusa muri voltage nyinshi zitandukanye zikoreshwa mumashanyarazi.Insinga ebyiri zirema voltage imwe.Imwe mu nsinga ifite imbaraga zinyuramo, indi ikorera hasi sisitemu.Muri moteri yibice bitatu cyangwa polifase, insinga zose zifite imbaraga.Bimwe mumashanyarazi yibanze akoreshwa mumashini yibikoresho byamashanyarazi yibice bitatu ni 208v, 220v, 460v, 575v, 950v, 2300v, 4160v, 7.5kv, na 13.8kv.
Iyo moteri ihinduranya ibyiciro bitatu, guhinduranya bigomba gutandukana kumpera yanyuma nkuko ibishishwa bishyizwe.Impera ihindukira cyangwa imitwe ya coil ni uduce kumpera ya moteri aho insinga ya magneti isohoka mukibanza ikongera ikinjira.Ibyiciro byokwirinda bikoreshwa mukurinda ibyo byiciro.Icyiciro cya insulasiyo gishobora kuba ibicuruzwa byubwoko busa nibikoreshwa mumwanya, cyangwa birashobora kuba imyenda yo mu bwoko bwa varish, bizwi kandi nkibikoresho bya thermal H.Ibi bikoresho birashobora kugira ibifatika cyangwa bifite umukungugu wa mika yoroheje kugirango birinde kwizirikaho.Ibicuruzwa bikoreshwa kugirango ibyiciro bitandukanye bidakoraho.Niba iyi myenda yo gukingira idashyizwe mubikorwa kandi ibyiciro bikoraho utabishaka, impinduka yo guhinduka ibaho, kandi moteri igomba kongera kubakwa.
Iyo insimburangingo zimaze kwinjizwa, hashyizwemo insinga za rukuruzi, kandi ibyiciro bitandukanya ibice, moteri irakingirwa.Inzira ikurikira nuguhuza impera zanyuma.Ubushyuhe-bugabanuka polyester lacing kaseti mubusanzwe irangiza iki gikorwa mukurinda insinga na feri itandukanya hagati yimpera zanyuma.Umurongo umaze kurangira, moteri izaba yiteguye kuzunguruka.Gutandukanya no gushushanya umutwe wa coil kugirango uhuze imbere yinzogera yanyuma.Mubihe byinshi, umutwe wa coil ugomba gukomera cyane kugirango wirinde guhura ninzogera yanyuma.Ubushuhe bushobora kugabanuka bifasha gufata insinga mu mwanya.Iyo bimaze gushyuha, biragabanuka kugirango bibe umurunga ukomeye kumutwe wa coil kandi bigabanya amahirwe yo kugenda.
Mugihe iyi nzira ikubiyemo ibyingenzi byo gukumira moteri yamashanyarazi, ni ngombwa kwibuka buri moteri itandukanye.Mubisanzwe, moteri nyinshi zirimo zifite ibyangombwa byihariye byo gushushanya kandi bikenera inzira yihariye.Sura igice cyibikoresho byamashanyarazi kugirango ubone ibintu byavuzwe muriki kiganiro nibindi byinshi!
Bifitanye isano n'amashanyarazi Ibikoresho bya moteri
Igihe cyo kohereza: Jun-01-2022


text:
dore noneho agakino tugiye kwikinira urajya wandika ikintu cyakokamye mubuzima bwawe kuburyo ugitekereza burigihe kandi iyo ugikora ubawumva wagezeyo ntakindi usigaje reka mbyandike mucyongereza nibwo binyorohera twagiye FRIENDS,DRUGS,ALCOHOL,FAMILY,CAR DRIFTING,SHOPPING,SLEEPING,SOME ONE SPECIAL,SE//.X,CHATTING ON FCBK,PORKN,FOOD,SWAG ADDING GAMEZ,T V,CELL PHONE,WORK ,FOOT BALL,MUSIC ,WEARING ,AND OTHERS I FORGET COMMENT UR ADDICTION LET GO hanyuma abahuza bamenyane bajye bagirana inama
Related Posts by Categories


text:
Uruganda rubyaza amashanyarazi nyiramugengeri rusaba abarwishyuza ingurane kuzibaza REG
Ubuyobozi bw’uruganda rubyaza amashanyarazi nyiramugengeri, abaruturiye mu Murenge wa Mamba mu Karere ka Gisagara bakunze kwita Hakan, ntibwishimira kubeshyerwa kutishyura ingurane, ahubwo ko abarwishyuza bareba Ikigo cy’Igihugu gishinzwe ingufu (REG).
Urwo ruganda rwagejeje icyo kibazo ku bajyanama b’Akarere ka Gisagara barugendereye ku wa Kane tariki 28 Nyakanga 2022, bagamije kumenya imikorere yarwo nk’abajyanama bashya.
Gatera Superiano, ushinzwe guhuza umushinga w’uru ruganda n’abaturage, yasobanuye ko iyo bagiye mu nteko z’abaturage babarega kuba batarishyuye ingurane, nyamara ngo abo bo bagombaga kwishyura barabirangije.
Ati “Umuriro uva mu ruganda uruhukira muri ‘substation’ yashyizweho na REG. Umuyoboro utwara amashanyarazi twakoze ni uwa REG. Twebwe dushinzwe gukora amashanyarazi, ibikorwa byo hanze y’uruganda ni ibya REG.”
Mu binubira kuba batarishyurwa ibyabo byangijwe n’ibikorwa remezo, bikwirakwiza amashanyarazi ava muri urwo ruganda rwa Nyiramugengeri, harimo umugabo witwa Théoneste Nzabandora, uvuga ko yabariwe miliyoni 10, akaba yarazitegereje amaso agahera mu kirere. Icyakora we yamaze kumenya ko ari REG imurimo umwenda.
Agira ati “Baraje baratubarira, batubwira igihe bazaduhera amafaranga, icyakora abandi twegeranye barishyuwe, njyewe ndasigara. Mu byanjye byangijwe harimo inzu, hakaba aho bashinze ipiloni,... ni ahantu harindwi.”
Gutegereza aya mafaranga igihe kirekire byamuviriyemo kunanirwa kujyana abana be ku ishuri, nyamara bari batsinze, nk’uko abyivugira.
Ati “Natsindishije abanyeshuri babiri, nkomeza gukurikirana amafaranga sinayabona, hahita hazamo Corona. Na n’ubu baracyari mu rugo ntibarabasha kujya kwiga”.
Perezida w’Inama Njyanama y’Akarere ka Gisagara, Innocent uwimana, asobanura ko impamvu abaturage bitirira umwenda bafitiwe uruganda rwa Hakan, ari ukubera ko hari abo rwishyuye.
Ati “Ahari ibikorwa remezo bya Hakan, byarishyuwe, n’abatarabona amafaranga yabo, ari kuri konti y’umurenge, baracyashakisha ibyangombwa n’aho abantu bari, ngo bishyurwe.”
Yungamo ati “Tugiye gusaba urutonde rw’abatarishyurwa bose, hanyuma tuzakore ubuvugizi kuri REG, kugira ngo turebe ko bishyurwa.”
Umujyanama Uwimana anavuga ko ikibazo cy’ingurane cya REG kiri no mu yindi mirenge nk’uwa Kansi n’ahandi. Abo bose na bo ngo bagiye gukora urutonde rwabo, hanyuma ikibazo cyabo kizakurikiranwe muri REG.
MENYA UMWANDITSI
Umunyamakuru wa Kigali Today/KT Radio
@ JoyeuseC
Ibitekerezo ( 1 )
nutuye mu karere ka GISAGARA mu murenge wa MAMBA twebewe icyo dusaba ubuyobozi dukeneye umhanda wa kabulimbi MAMBA_NDORA kuko usanga uhasanzwe atari mwiza murakoze dukunda amakuru muduha kandi kugihe


text:
Abanyeshuri 24 bo mukigo cy’amashuri yisumbuye cya Stella Matutina bahawe Isakaramentu ryo Gukomezwa.
Ikigo cya Stella Matutina ni ikigo cy’Abihaye Imana ba kiriziya Gaturika kikaba giherereye mu murenge wa Shyorongi mu Karere ka Rurindo ho mu Ntara y’Amajyaruguru akaba atari kure y’Umujyi wa Kigari.
Taliki ya 19 Nzeli 2015 , iki kigo cyahaye bamwe mu bana bakirererwamo bagera kuri makumyabiri na bane Isakaramentu ryo gukomezwa nyuma y’iryo sakaramentu ikigo cyakiriye abana , Ababyeyi babo b’umubiri n’ababatisimu hamwe n’inshuti n’abavandimwe babaherekeje mu kwizihiza uwo munsi mukuru
Inkuru mu mafoto y’uko byari byifashe doreko imirimo yose gendanye n’ibirori no gususurutsa abashyitsi aba bana barererwa muri iki kigo aribo ubwabo bayikoreye


text:
KU WA 2 W’ICYA 17 GISANZWE A, 28/07/2020
Amasomo: Yer 14, 17-22; Zab 79 (78), 5a.8,9,11.13ab; Mt 13, 36-43
“Turakwiringiye rero, kuko ari wowe ukora ibyo byose”
Dukomeje kumva umuhanuzi Yeremiya. Imana yamuhaye imbaraga zo guhanurira bose ashize amanga. Ejo twiyumviye ikimenyetso yatanze cy’umukandara washenye. Isomo ryawo, ni uko Umuryango w’Imana na wo nukomeza ubwigomeke uzashegeshwa ugashenya ak’uwo mukandara! Ni ikihe kimenyetso isi ya none ikeneye ko na yo ikomeje kwigomeka ku Mana bikaba bigaragara ko yicukurira urwobo? Cyakora abakomeje kugira amizero mu buhangange bw’Imana bo bazi neza kandi bemera ko muntu n’aho yaba Kanyabukorikori ate atazigera atsinda ubuhanga bw’Imana. Ntazigera atsiratsiza ibyo Imana yaremye. Yego hashobora kubaho ibihe bibi, ariko ibibi ntibizahoraho kuri bose. Abagondetse ijosi bakanga burundu ineza Yezu Kirisitu abereka, abo bazatura ikuzimu mu nyenga ubuziraherezo. Ariko abiyoroshya bo bakemera Imana bakayikunda bakubaha Ijmabo Yezu yamamaje, abo rwose bazabana n’ab’ijuru mu byishimo bidashira ubuziraherezo. Ibyo twabisobanuriwe ku buryo bwumvikana mu mugani w’urumamfu rwo mu murima.
Ibihe Yeremiya yabayemo byageze aho biba amarira adakama. Icyago gikomeye cyavunaguye umukobwa w’isugi. Ni ukuvuga ko ikibi cyahindanyije umuryango w’Imana yakunze cyane. Uwo muryango nyine, ngo washegeshwe n’intikuro idakira. Izi nteruro zikurikira ziratugaragariza muri make uko ibintu byari byaracitse mu gihugu: “Ngana mu murima nkahasanga abishwe n’inkota, nagaruka mu mugi ngahura n’abahonyorwa n’inzara”. Tuvuze ko ubu ibi ari ko bimeze muri iki gihe mu bihugu bitari bike, ntitwaba twibeshye. Hakwiye abahanuzi bemera kuba abahanuzi b’Imana koko atari ba bandi bavugishwa n’ibifu byabo kuko ubwonko bwabo ari aho bwimukiye. Dore ikintu kibabaje muri ayo mage yose: Umuhanuzi ati: “Abahanuzi n’abaherezabitambo barazenguruka igihugu, ariko ntibasobanukirwe”. Abahanuzi n’abaherezabitambo, nibabe abantu koko bakurikiye Imana kandi bashaka ko abantu bahura na yo bakayiyoboka bakirinda kwikururira ibyago.
Muri ako kangaratete kose cyakora, hariho bamwe muri rubanda bashishoza maze bagatakambira Uhoraho. Bamwe bagira bati: “Uhoraho, tuzi neza ububi bwacu, ndetse n’ubuhemu bw’abasekuruza bacu; ni byo koko twagucumuyeho”. Icyo ni kimwe mu bimenyetso byiza. Iyo abantu batangiye kumva imvano y’amakuba yabo, ibintu biba bigiye kugenda neza. Koko rero, kumenya ubuyobe, ubuhemu n’ubwigomeke ku Mana, kubisabira imbabazi, ni ko kuvana isi mu rwobo. Iyo abantu bahemutse nyamara bagahora bikirigita baseka ngo baratunganye, kurimbuka kwabo nta garuriro kugira.
Igihe turimo gikwiye kuba icyo kugarukira Imana nta buryarya. Ni igihe cyo kwiyumvisha ko ari yo Nyaguharirwubuhangange. Muntu we agomba kwireba atihenda akicuza ibyaha bye akiyemeza guhinduka. Ni igihe cyo guhamya ko Uhoraho ari we Mana nyakuri dukesha byose. Nituyiringira kuko ari Yo idukorera ibyiza nyakuri, tuzakira.
Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza, Samusoni, Inosenti wa 1, Vigitori wa 1, Gatalina Tomasi, Abahowe Imana: Melikiyoro wa Kirosi (Quirós), Nazari na Selisi, badusabire kuri Data Ushoborabyose.
Padiri Cyprien Bizimana


text:
[wptab name=’Isomo: 2 Korinti 9′]
Isomo ryo mu Ibaruwa ya kabiri Pawulo Intumwa yandikiye Abanyakorinti 9,6-11
Bavandimwe, muramenye ko «Uwabibye ubusa, asarura ubusa, naho uwabibye byinshi agasarura byinshi!»
Buri wese rero atange uko umutima we ubimubwira, atinuba, adahaswe, kuko Imana ikunda utanga yishimye. Imana ifite ububasha bwo kubasenderezaho ibyiza by’ubwoko bwose, kugira ngo muhorane ibya ngombwa igihe cyose no muri byose, mugasagura ndetse n’ibibafasha gukora ibikorwa byiza. Nk’uko byanditswe ngo «Yatanze ku buntu, akwiza abakene; ubutungane bwe buzahoraho iteka.»
Uha umuhinzi imbuto zo kubiba, akanamuha umugati wo kurya, azabaha namwe imbuto, azirumbure, kandi agwize umusaruro w’ubutungane bwanyu. Muzakungahazwa ku buryo bwose, bizatume mutanga mutizigamye maze imfashanyo tuzaba tubashyikirije, zitere benshi gushimira Imana.
[/wptab]
[wptab name=’Zaburi ya 111 (112)’]
Zaburi ya 111 (112),1-2, 3-4, 5a.9
R/Hahirwa umuntu utinya Uhoraho!
Hahirwa umuntu utinya Uhoraho,
Agahimbazwa n’amategeko ye !
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ubukungu n’umunezero bibarizwa iwe,
n’ubutungane bwe buhoraho iteka.
Mu gihe cy’umwijima yaka nk’urumuri,
rumurikira abantu b’intagorama.
Koko impuhwe, ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
agira ubuntu agaha abakene ataziganya ;
ubutungane bwe bugahoraho iteka,
akagendana isherna n’ubwemarare.
[/wptab]
[end_wptabset]


text:
Abagore barasabwa gutinyuka bakajya mu myanya y’ubuyobozi bw’amashuri
Mu kiganiro cyatambutse kuri KT Radio tariki 3 Ugushyingo 2022, kivuga ku kubahiriza ihame ry’uburinganire mu bayobozi b’amashuri n’abarimu mu Rwanda, abacyitabiriye bakanguriye bagenzi babo kujya mu myanya y’ubuyobozi, kuko umugore na we ashoboye.
Ni ikiganiro gikorwa ku bufatanye na Mastercard Foundation, kikaba cyari gifite insanganyamatsiko igira iti “Kutubahiriza ihame ry’uburinganire mu bayobozi b’amashuri n’abarimu mu Rwanda”.
Pauline Mukankwiro, umwarimu muri G.S Rusisiro mu Karere ka Rwamagana, avuga ko iyo afatiye urugero ku kigo yigishaho, asanga abagore bafite imyanya myiza mu buyobozi bw’ishuri, kuko bo ihame ry’uburinganire mu kigo cyabo barigezeho, aho abo bakorana bagera kuri 70% ari abagore.
Ati “Umuyobozi wacu ushinzwe amasomo ni umudamu, abigisha amasiyansi ni abadamu, mbona twebwe twarabyubahirije cyane.”
Mukankiro avuga ko yize siyansi kuko bavugaga ko nta mugore uyiga ngo ayishobore, we akaba yararangije afite amanota meza kandi ari umukobwa”.
Uwituje Celine ashinzwe amasomo kuri Kigali Christian School, avuga ko mu Rwanda hari intambwe imaze guterwa mu kubahiriza uburinganire mu myanya y’ubuyobozi bw’amashuri, ariko ko mu mashuri yigenga abagore bakiri bake ugereranyije no mu ya Leta.
Impamvu basanga mu mashuri ya Leta hubahirizwa ihame ry’uburinganire mu myanya y’ubuyobozi, ni uko iyo imyanya ijya gutangwa ishyirwa ku mugararagaro abagore bagapiganwa, bakagaragaza ubushobozi bwabo bakajya mu myanya y’ubuyobozi.
Umuhuza Rose, umuyobozi muri TTC Cyanika, avuga ko impamvu abadamu bakiri bake mu bigo byigenga biterwa n’uko gushyira mu myanya y’abayobozi n’abarimu, bikorwa mu buryo butandukanye n’ubwo mu mashuri ya Leta, bigatuma umubare wabo uba muke.
Impamvu zagarutsweho muri iki kiganiro zituma abagore badatinyuka ngo bajye mu buyobozi, bituruka ku gutinya inshingano nyinshi kuko hari n’izo baba basanganywe mu miryango yabo, akumva atakwiyongereraho nizindi.
Pauline Mukankwiro avuga ko impamvu zituma abagore batitabira kujya mu myanya y’ubuybozi, rimwe na rimwe bituruka ku myumvire baba bafite y’uko badashoboye, biturutse mu muco baba barakuriyemo wo kumva ko hari imirimo imwe yaganewe abagabo indi ikagenerwa abagore.
Ibi bigenda bikurikirana mu mikurire y’abantu, bigatuma badatinyuka kandi mu by’ukuri bashoboye gukora ibintu byinshi bitandukanye.
Ati “Ndaboneraho no gusaba ko hari ibyahinduka mu muco w’Abanyarwanda, kumva ko hari imirimo igenewe abana b’abahungu n’igenewe abana b’abakobwa, kuko ubu bimaze kugaragaraga ko umugore na we ashoboye”.
Reba ibindi muri iyi Video:


text:
Mu mahanga
Yacunze Polisi Ku Jisho Asimbukira Isanduku Elisabeth II Aruhukiyemo
Umugabo uri mu kigero cy’imyaka 40 yaraye acunze ku jisho abapolisi bari barinze umugogo w’umwamikazi Elisabeth II asimbukira ku isanduku uruhukiyemo agira ngo ashikanuze igitambaro kiwutwikiriye.
Icyakora Abapolisi bahise bamucakira baramuzirika.
Abaturage amagana bari bari aho bategereje kwemererwa gukora ku isanduku ngo basezere ku mwamikazi wabo bakubiswe n’inkuba babonye ibyo uwo mugabo yakoze!
Umugabo wari uri ku murongo hamwe n’abandi baturage, yaciye kuri bagenzi be agera yiruka agira ngo akurure igitambaro gitwikiriye isanduku umwamikazi Elisabeth II aruhukiyemo, igitambaro bita ‘royal standard.’
Umugogo w’umwamikazi Elisabeth II wagejejwe muri Cathédralle iri i Westminster ku wa Gatatu Taliki 14, Nzeri, 2022 ukazatabarizwa ku wa Mbere Taliki 19, Nzeri, 2022.
Aho uruhukiye muri iki gihe niho hateganyirijwe abaturage n’abandi banyacyubahiro ku rwego rw’isi kugira ngo bazajye kuwusezeraho bwa nyuma .
Ibyo uriya mugabo yaraye akoze, byabaye hashize umwanya muto Umwami w’u Bwongereza Charles III n’umuryango we bavuye ku kiriyo cy’Umwamikazi Elisabeth II.
Abantu babonye uriya muntu akora biriya bamugaye cyane bavuga ko ibyo yakoze ari ugusuzugura Umwamikazi Elisabeth II.
Umwe witwa Holland yagize ati: “ Ni ibintu biteye ubwoba, byerekana agasuzuguro no kudashyira mu gaciro.”
Polisi ivuga ko uriya muntu yafashwe.
Hagati aho ariko, ubuyobozi bushinzwe gukurikirana uko ibyo gusezera ku mwamikazi bizagenda, buvuga ko abayobozi bo ku isi bazajya gusezera ku mwamikazi Elisabeth II batazajyana indege zabo mu rwego rwo kwirinda ho habura aho ziparikwa.
Basabwe kuzatega indege zisanzwe, hanyuma bagera yo bakajya muri bisi yateguwe izabageza aho igikorwa kizabera Taliki 19, Nzeri, 2022.
Ibiro bishinzwe ububanyi n’amahanga muri Commonwealth nibyo byatangaje ko kiriya gikorwa kigomba gukorwa kuriya hirindwa umubyigano no kudashobora gucungira abayobozi umutekano mu buryo bworoshye.
Ibyo biro babyita Foreign, Commonwealth and Development Office (FCDO).
Ikindi ni uko nta muntu wundi muntu utari umufasha w’Umukuru w’igihugu wemerewe kuzamuherekeza babarinda bazasigara.
Politico ivuga ko urwandiko rumenyesha Abakuru b’ibihugu iby’iriya myanzuro rwoherejwe mu bihugu byabo ku wa Gatandatu mu masaha y’umugoroba.
Ikindi ni uko ngo Umukuru w’igihugu utazashobora kwitabira uriya muhango afite uburenganzira bwo kureba uwo yohereza mu bandi bayobozi bakuru mu gihugu cye.
Umwami Charles III atakira ku meza abashyitsi bazaba bitabiriye uriya muhango.
Aba bashyitsi kandi bazashyira indabo ku isanduku irimo umugogo w’umwamikazi Elisabeth II kandi bandike mu gitabo cy’abashyitsi ubutumwa bwo kwihanganisha u Bwongereza, Commonwealth n’isi muri rusange.
Buri muyobozi kandi azaba afite iminota itatu yo gutanga ubutumwa mu magambo, ubwo butumwa bukazafatwa n’ibyuma by’abanyamakuru.
Umutekano w’abo bakuru b’ibihugu uzacungwa n’abantu u Bwongereza buzaba bwateguye.
Ambasaderi wungirije w’u Bwongereza mu Rwanda witwa Adam Drury yabwiye Taarifa ko ubutumire bwahawe Abakuru b’ibihugu bisanzwe bifitanye umubano n’ u Bwongereza kandi ko buri wese yemerewe kuzazana n’umuntu umwe.
Ibyerekeye uko bazagera aho igikorwa kizabera n’uburyo ibindi bizakorwa, yirinze kugira icyo abidutangariza ho kubera ko ngo n’ababitangaje( Politico) bavuga ko ari amakuru babonye mu buryo butari bwateganyijwe, ibyo bita ‘leaked document.’


text:
Ngiyo imodoka Paruwasi Mushaka yahawe na Jeannette Kagame ! Nayo ngo Padiri Eric ari kuyishakira abakiriya bayimugurira ngo ayirye!
[ Muri iyi minsi isoza umwaka wa 2014, amarira n’imiborogo bikomeje guca ibintu, intimba irenda guturitsa imitima y’abakirisitu ba paruwasi ya Mushaka, Diyosezi Gatulika ya Cyangugu. Iyi ntimba iraterwa n’imicungire mibi iranga Padiri Eric Nzamwita uyobora iyo Paruwasi. Ikibazo cy’uyu mupadiri giteye impungenge abakirisitu: Eric agira amahane ndetse akarwana n’abapadiri bagenzi be, yaka amafaranga abakirisitu ku gahato kandi akagurisha amasakaramentu ku mugaragaro,… Iyo umwitegereje, usanga imikorere ye ari nk’iya FPR ica abantu amafaranga akajyanwa mu kigega kitagira ugicunga, igakubita, ikica ndetse igafunga rubanda, ni uko bigakomeza bityo rubanda ikabura kirengera. Abayobozi ba Kiliziya baratabarire hafi naho ubundi no mu Kiliziya haraza gutangira revolisiyo bidatinze. Nimwisomere uko uyu mukirirsitu abisobanura. Ubwanditsi]
Iyi Noheli yo mu 2014 Abanyamushaka twese tuyihimbaje tubabaye cyane niyo mpamvu niyemeje kwandika kugira ngo nshyire ahagaragara agahinda ka benshi.
Iyi nyandiko sinzi uzayisoma wa mbere. Ariko icyampa ngo ubu butumwa buzagezwe kuri Musenyeri Yohani Damaseni Bimenyimana, umushumba wa diyosezi ya Cyangugu, ari nayo paruwasi ya Mushaka ibarizwamo. Icyampa ngo ibi nanditse, bizagezwe ku bapadiri bose ba diyosezi ya Cyangugu, wenda nibishaka bigere n’i Roma, kuko akababaro turimo duterwa n’ingirwa mupadiri Eriki Nzamwita, gakwiye kumenyekana no hakurya y’imipaka. Padiri Eriki Nzamwita aranze abaye iciro ry’umugani muri Mushaka yose. Aho unyuze hose no mu byiciro byose by’abantu, nta kindi kiganiro uretse kwibaza ngo “ni iki cyatumye uriya mugome aba padiri ?” . Kandi ni ukuri, kuva Mushaka yabaho, ahari kuva n’ubukristu bwabaho, umenya ku isi hatari habaho umupadiri w’umugome, umunyamushiha n’umunyamwaga, umunyamunabi n’umutindi nka Eriki Nzamwita. Sinshidikanya ko na Musenyeri Damaseni azi iyi mico mibi y’umupadiri we. Ikibazo ni ukumenya impamvu agumya kuturekera kuri uyu musaraba. Ubwishongozi, agasuzuguro n’ubwibone bya padiri Eriki, umururumba n’indi migenzo mibi yose byamukoraniyeho, ku buryo umwanya we wakagombye kuba mu ishyamba, kure y’abantu.
I. Amakuru ya padiri Eriki Nzamwita hano i Mushaka
Padiri Jean Eric Nzamwita yafashe Paruwasi nk’akarima ke
Uyu mupadiri yaje asimbura padiri Ubalidi Rugirangoga. Ni nk’aho ari we wamwizaniye, kuko padiri Ubalidi yumvaga ko asimbuwe n’umupadiri w’Umuhutu, gahunda ze yitaga “Ubwiyunge” zahita zihagarara. Ubalidi yabivugaga muri aya magambo : “Wowe Muhutu, saba imbabazi, nawe Mututsi, tanga imbabazi, maze twese tugire amahoro”. Uretse ko hari byinshi bamwe bamugayaga, padiri Ubalidi yakundaga ubutumwa, ukabona na paruwasi ifite ubuzima. Iyo yakoreshaga inama, wabonaga ari inama koko. Ubwo rero yibwiraga ko Eriki azagera ikirenge mu cye, dore ko yumvaga ari Umututsi. Aho bwabuze ! Igishishikaje Eriki ni ukwibonera amafranga. Akoresha amanyanga menshi cyane, kugira ngo agere kuri iyi ntego yihaye. Dore bimwe mu bimenyetso bigaragara:
1. Padiri Eriki akigera i Mushaka, yahasanze imodoka. Yego yari ishaje, ariko igenda rwose. Iyo ntituzi aho yarengeye. Bwarakeye, yadukana gusaba imisanzu muri twe Abakristu ngo yo kugura imodoka nshya ya paruwasi. Ni ukuvuga imodoka ye mu by’ukuri. Iyo misanzu twayitanze ikiboko kituri ku kibuno. Imodoka iragurwa. Aho ihagereye, madamu wa Perezida, Jeannette Kagame, atanga imodoka muri paruwasi yacu. Iyo twaguze mu mafaranga yacu, ubu ntituzi iyo yarengeye. Ahubwo Musenyeri azatubwire wenda paruwasi yayimuriyemo, nibura tubimenye. Gusa amatwi adusumira, avuga ko padiri Eriki iyo modoka yarangije kuyikanja !
2. Padiri Eriki yadurumbanije paruwasi yacu yose. Akigera i Mushaka, umutungo wa paruwasi wacungwaga na padiri Alufonsi Kabera. Ubwo padiri Ubalidi yabaga yifitiye amafranga ye, akamenya gukora imishinga rusange, ariko umutungo wa paruwasi ukaba ucunzwe neza. Aho Eriki ahagereye, yashatse gufata ku ngufu isandugu ya paruwasi. Padiri Alufonsi wacishaga make, icyo yakoze ni uguterura iyo sandugu yose, ayishyira Musenyeri. Ati : “Ndabona umupadiri wawe afite umururumba, aya mafaranga y’abakristu niba ubishoboye uyamwihere. Umutimanama wanjye ntubinyemerera”. Ikibabaje kandi giteye agahinda, ni uko uwo mupadiri ariwe Musenyeri yimuye shishi itabona, ubundi Eriki Rukanji si ugukanja karahava. Uwabeshya ni uwavuga ko hari umukristu w’i Mushaka ukimenya iby’umutungo wa paruwasi. Eriki ariko si injiji. Ni igisambo cy’imitsi. Kugira ngo abishobore, Abakristu bose bari bamenyereye ibya paruwasi, kandi bakunda Imana, yabigijeyo, abasimbuza ab’inkomamashyi.
3. Agashya yadukanye noneho muri iki gihe, ngo ni ukwagura kiliziya ya paruwasi. Uyu mushinga w’amafuti wo urasekeje. Uroye imyanya ashaka kongera kuri kiliziya twese tuzi, ntiyajyamo n’abantu mirongo itanu (50). Nyamara ubu iterabwoba, n’inkoni bigeretse, riraca ibintu mu Bakristu b’i Mushaka. Eriki yashyizeho imisanzu ngo akurikije ibyiciro by’abantu n’ibyo bakora.
Igiteye agahinda kurushaho, ni uburyo iyo ngirwa misanzu ihambirwa ku itangwa ry’Amasakaramentu. Mperutse kunyarukira muri paruwasi imwe, numva umupadiri ari gusobanura icyaha bita Simonie. Yavugaga ko icyo cyaha ari kibi cyane, ndetse kikaba kijyana mu muriro utazima, kuko ari ubucuruzi bw’Amasakaramentu. Yongeyeho ati : “Iby’Imana ntibigurwa, twabiherewe ubuntu, tugomba kubitangira ubuntu. Ubucuruzi bw’Amasakaramentu ni Sakirirego !” Ibyo byanteye kwibaza. Harya ubundi, niba nshaka kubatirisha umwana wanjye, kuki padiri Eriki agomba kuvuga ngo niba ndatanze ibihumbi ijana sinshobora kubatirisha ? Niba nje gusaba ifishi yanjye ya batisimu, ngo babanze barebe niba naratanze umusanzu ! Niba ngomba gushyingirwa, ni uko. Yemwe no guhazwa, Eriki abaza niba abajya guhazwa baratanze umusanzu. Ibi ni ibiki koko? Twese tuzi ko tugomba kubaka kiliziya yacu, kandi abanya Mushaka twari dusanzwe tubikora. Ariko umururumba wa Eriki nta handi twigeze tuwubona. Niba rero we yarataye roho ye, twe turacyakeneye gucungura izacu.
II. Si iby’ubu : Padiri Eriki yasize umugani no mu iseminari yo ku Ruganda i Cyangugu
Akimara guhabwa ubupadiri, mbere yo koherezwa muri paruwasi ya Mushaka, Padiri Eriki yabanje kuba Econome (umunyabintu, umubitsi cg. Umucungamari) mu iseminari nto ya diyosezi ya Cyangugu iri ahitwa ku Ruganda. Abantu bahakoraga na bamwe mu baseminari bahabanye nawe, bumvise abakirisitu ba paruwasi ya Mushaka turira, batubwira ko ku iseminari naho yahasize umugani. Bahamya ko yarangwaga rwose n’ibi bintu bitatu bikurikira :
1. Kuregaguzwa. Padiri Eriki ngo akarimi ke gahora karegetse.Yahoraga ashyira Musenyeri Yohani Damaseni utugambo two guteranya bagenzi be. Icyakora ngo muri diyosezi yacu uwo muco mubi ureze cyane mu bapadiri. Ikibabaje ni uko Musenyeri asa n’ubishyigikira, cyangwa akabitera inkunga. None se wasobanura ute uburyo abapadiri baregana nk’abana, nawe agahora abatega amatwi ? Ari njye, najya mpamagara buri wese, nkamushyira imbere y’uwamundezeho, maze “imizinga ikavamo imyibano”. Ariko umenya Musenyeri wacu nawe bisigaye byaramurenze. Mperutse kumwitegerezaaaa, mbona asigaye ari amagufwa masa.
2. Amahane no kurwana. Eriki yirirwaga ahondagura abana bo mu bwoko b’Abahutu. Akabima n’amanota babaga bakoreye. Ubundi agatonesha abana bo mu bwoko bw’Abatutsi. Ibyo ngo yabikoraga agira ngo arebwe neza n’abasirikari ba FPR. Eriki yahoraga abwira abo basirikari ko ise na bene nyina bishwe n’Interahamwe, nyamara byahe byo kajya. Ubwo kandi yibwira ko ibye batabizi. Yoooho ! Abonye abo yibeshyaho ! Inkotanyi ?!!!
3. Gusahura umutungo wa seminari awushyira nyina. Icyo avugwaho cyane, ni ubusahuzi bw’inyama n’ubwo n’indi myaka atayoroheraga. Ariko ku nyama ho ngo yari aroze. Iyo mu iseminari babaga babaze itungo, padiri Eriki yakoraga ibishoboka byose agateza umwuka mubi mu bandi, kugira ngo asigare wenyine hafi y’iryo tungo. Agakata ikinyita agashyira nyina.
Uwo mukecuru umubyara atuye i Nyakanyinya, agasozi gateganye n’aka Ruganda seminari yubatseho. Ubundi hahoze ari muri Komini ya Cyimbogo. Ubu ni mu Karere ka Rusizi. Burya koko ngo “So ntakwanga akwita nabi”. Nako ndibeshye : Nzamwita ni Nzamwita koko. Ntabwo yigeze amenya se umubyara. Ngo abana b’iwabo nta n’umwe uzi ise ! Icyakora Eriki we yigize Umututsi, ndetse w’umucikacumu. Wenda birashoboka ! Uwo nyina rero, ni we wamwise “Nzamwita”. Bisobanura “Kiburazina”. Ikibazo ni ukumenya uburyo yinjiye mu iseminari, kandi numva ko kera batakiraga abana batavutse ku babyeyi bashyingiwe gikirisitu. Burya ruswa ntaho itaba. Wasanga nyina yaratanze ruswa mu bapadiri bakamwakirira umwana ! Uko yize sinkuzi. Gusa bene wabo bavuga ko yamye arangwa n’amahane, n’umwaga, nk’umwana utigeze arya ngo ahage. Uwo muco w’umururumba, ubusambo n’inda mbi byamukurikiranye na hano iwacu i Mushaka.
III. Reka nsoze mbaza !
Paruwasi ya Mushaka imaze gusenyuka burundu. Kandi nyamara muri Cyangugu ni yo yari intanga rugero. Abakristu gatolika barambiwe agasuzuguro ka Eriki ku buryo benshi bari kwigira mu yandi madini. Harya iyo padiri ananiranye, abakristu batakira nde ? Si Musenyeri ? Ubu se ko Abakristu b’i Mushaka duhora dutabaza Musenyeri agasa nutatwumva, tuzaba abande ?
Padiri Eriki nta muco mwiza n’umwe agira. Yaratinyutse akubita mugenzi we padiri Kagenza urushyi. Uyu musore w’imbaraga aramubwira ati : “Nkubahiye ko uri padiri mugenzi wanjye, mba kweretse ko utandusha imbaraga. Icyakora ntuzongere”. Ayo mahane yahoshejwe na padiri Alufonsi wahamagaje muri diyosezi, baza gutabara ! Ubu se ko padiri Alufonsi Musenyeri yamwimuye kandi ari we washyiraga mu gaciro, abo yatuzaniye Eriki niyiha kubakubita bakamwasa, iyo ntambara izahoshwa na nde ?
Twabonye ko Eriki yibaga inyama mu iseminari akazijyana iwabo. Ubu i Mushaka, ibikoresho byose padiri Ubalidi yahasize, biri kubura gahoro gahoro. Harya twe nk’Abakristu, twemerewe kuba twakwitabaza inzego za polisi zikaba zajya gusaka iwabo wa padiri Eriki, tukamenya niba atariho ibya paruwasi birengera ? Harya buriya Musenyeri aba afite uburenganzira bwo kumenya amafranga ari kuri konti ya buri mupadiri ? Aho imodoka yacu yagurishijwe ntiyaba yaragiye gutubura konti ya Eriki ?
Abanyamushaka turababaye kandi turananiwe. Iyi ni impuruza natangaga. Nimudatabara paruwasi ya Mushaka mu bihe bya vuba, birabareba. Mwe abagifite paruwasi zihagaze, muzagire Noheli nziza n’umwaka mushya muhire. Naho twe, turi kuririra mu myotsi.
Pierre Claver U.,
Umwe mu bakristu bumiwe bo muri paruwasi ya Mushaka.


text:
Dushyigikire
Ushobora kugira uruhare mu byo FONERWA ikora mu rwego rwo gushyigikira intego za Leta y’u Rwanda zo kubaka ubukungu burambye, butangiza ibidukikije kandi bwihanganira imihindagurikire y’ibihe. FONERWA ihora yiteguye gukorana n’abafatanyabikorwa bandakunye, igihe cyose!
Kugira uruhare mu byo dukora biroroshye, byaba gutera inkunga ibikorwa byacu mu buryo bw’amafaranga cyangwa kubaka uburyo bw’ubufatanye n’imikoranire mu byo dukora, birimo n’imishinga igitegereje kubona inkunga kugira ngo ishyirwe mu bikorwa.
Imwe mu mishinga igitegereje kubona inkunga:
Green Investment Facility (GIF).
Waba wifuza gutera inkunga imishinga yavuzwe huruguru? Ba umwe mu mpirimbanyi zo kurengera ibidukikije no kurwanya imihindagurikire y’ibihe. Twandikire kandi twiteguye gukorana nawe!


text:
Patrick Cyuzuzo niyo mazina yiswe n'ababyeyi, ahitamo kwitwa C. Patrick nk'izina ry'umuziki, ariko nyuma yo gutangira kuwukora nk'umuhanzi wigenga kandi ufite intumbero zihamye yahisemo guhindura izina yiyita 'SEE'. Mu muziki we amaze gukora EP (Extended Play) y'indirimbo 4 ndetse yamaze no gushyira hanze indirimbo nshya yise 'Good For You'.
SEE w'imyaka 21 y'amavuko, yavukiye ndetse akurira mu Rwanda muri Afurika. Ni umuhanzi w'umuziki wo kuramya no guhimbaza Imana, ukora injyana ya Afro-Fusion, R&B, Pop na EDM. SEE yakunze umuziki akiri muto. Kuva afite imyaka 6 yaririmbaga mu ishuri ryo ku cyumweru n’abana bagenzi be. Ubunararibonye mu muziki yinjiyemo akiri umwana muto bwamufashije guhindura ubumenyi bwe bwa muzika kandi nk'umwana muto yabyinnye mu matorero y’imbyino gakondo, bituma agaragara kuri stage n'imbere y'abantu benshi akiri muto cyane.
Urugendo rwe rwa muzika rwatangiye mu 2009 ubwo yatorewe kujya muri korari y'abana bato yitwa Asante Children's Choir, ari ho yatorejwe, agahabwa ubumenyi ku muziki, akaza no kuhabonera amahirwe yo gukora ingendo hirya no hino ku Isi ku bw'impamvu zo kwamamaza ubutumwa bwiza bwa Yesu Kristo, no gufasha abandi bana batari bafite amahirwe yo kwiga. SEE yazengurutse Leta Zunze Ubumwe za Amerika ari hamwe n'iyi korari y'abana. Yageze muri Leta zinyuranye za Amerika nka: Texas, California, Washington, Oregon, Arizona n'ahandi.
Ubwo yari afite imyaka 9 y'amavuko, SEE yabashije kwandika indirimbo ye ya mbere. Abasha gukora indirimbo ye ya mbere nk'umuhanzi wenyine mu mwaka wa 2016, icyo gihe akaba yarigaga mu mwaka wa 3 w'amashuri yisumbuye. Igihe yari afite imyaka 17, SEE yinjiye mu itsinda 'Sawuti Band' ryakoraga umuziki wa Gospel ryasohoye indirimbo ebyiri, bagirana ibiganiro na bimwe mu binyamakuru bitandukanye. Ikibabaje ni uko iri tsinda rya Sawuti Band ryarasenyutse mu mwaka 2018.
SEE amaraso mashya mu muziki wo kuramya no guhimbaza Imana
SEE nta ntego yo kureka umuziki yari afite, ahubwo yahisemo kuwukomeza ku giti cye. Yanditse indirimbo ye ya kabiri arayisohora, ayisangiza inshuti ze n'ibitangazamakuru. Mu bitekerezo yahawe n'uko benshi banyuzwe n'iyo ndirimbo, ariko agifite ishuri ryo kurangiza ku buryo yabiretse byose akajya kwiga. Nyuma y’ishuri ryisumbuye yakoraga mu nzu itunganya amajwi n'amashusho nk'umuyobozi mukuru, agatanga umusanzu mu guteza imbere impano z'abana n’urubyiruko uko ashoboye.
Uyu musore wiyise SEE bisobanuye 'kureba', akaba ari izina yakuye muri Matayo 13:13, yabwiye InyaRwanda.com mu gukomeza ishyaka rye ryo kuzamura impano, umuziki wahoraga umuhamagara yumva n'ibyo Imana yifuza ko akora muri icyo gihe kandi azavanamo umugisha, ashobora guhesha abandi banyempano bose. Yahisemo gukurikira umuhamagaro maze ahitamo kwiyita izina rishya, ingamba nshya, indirimbo nshya, hamwe n'ubutumwa bumwe.
Yasohoye EP ye ya mbere y’indirimbo 4 tariki 20 Gashyantare 2021. Kanda HANO wumve iyi EP ye. Kuwa 4 Kamena 2021 yashyize hanze amashusho y'indindirimbo 'ON MY SIDE'. Kuri ubu SEE yasohoye indirimbo “Good For U” ihumuriza abaremerewe n’abakomeretse, ibabwira ko “Bigiye kuba byiza” n'ubwo ubu bigoye. Ni indirimbo iri mu rurimi rw'Icyongereza asanzwe aririmbamo, ikaba yasohokanye n'amashusho yayo.
Yashimiye abakomeje kumufasha mu muziki ati “Sinasoza ntashimiye abafana banjye bose bakomeza kumva no gushyigikira umuziki wanjye. Ntakinezeza nko kumva ko hari ubuzima bwahindutse binyujije mu muziki nkora. Ndashimira itsinda dukorana rigizwe na Enock Zera Director wanjye (ushinzwe amashusho), Dj Next ushinzwe Art design yose, Producer T Van na MOK Vybz, uyoboye itsinda Eric Bizimana ndetse na Regis Ochi ubyina mu ma Video yanjye. Ntabafite sinasohora umuziki n'amashusho meza nk'ayo nsohora pe. Ndashimye”.
Afite indoto zo gutumirwa muri BET Awards no mu bindi bihembo bikomeye ku Isi
SEE yabwiye InyaRwanda.com ko yinjiranye intego nyinshi mu muziki, akaba azanyurwa abonye abahanzi ba Gospel mu Rwanda bitabira Ibihembo bikomeye ku rwego mpuzamahanga. Yagize ati Nifuza kugeza umuziki wanjye ku rwego mpuzamahanga (International Level). Mfite inzozi zo kumva umuziki wa Gospel nyarwanda uri ku rwego natwe dutumirwa mu ma Awards nka Dove Awards, Stella Awards, BET Awards n'izindi. Urubyiruko n'abandi ku Isi bakakira agakiza binyuze mu muziki nkora".
Patrick Cyuzuzo ariwe SEE, yavuze ko iyi ntego yimirije imbere igoye ariko akaba yizeye Imana. Anavuga ko hamwe no gukora cyane no kwisunga itangazamakuru, bizamufasha kugera ku ndoto ze. Yasabye abahanzi gukora umuziki mwiza, bakajya basohora igihangano kiri ku rwego mpuzamahanga. Ati "Biragoye ariko abahanzi na media nidushyira hamwe bizakunda. Abahanzi natwe tugakora umuziki ufite quality iri hejuru, ndetse ishoboka ko n'amahanga bayumva ndetse bakanaziririmba bizakunda pe".
SEE ubwo yasobanuraga impamvu yiyise iri zina risobanuye 'Kureba' yasabye abantu kwirinda gucira imanza bagenzi babo bitewe n'ibyo amaso yabo abona. Ati "Ahubwo nifuza ko tureka gucira abantu urubanza bitewe n'ibyo amaso yacu abona. Muri Matayo 13:13 Yesu avuga ko dufite amaso ariko ntiturora ntihavuga ko turi abatabona ahubwo yuko dukwiye gukoresha amaso y'Umwuka. Kuko uko wambara ntibyerekana uwo uri we. Mu yinzi nzira nuko umuntu kuba ari guseka ntibivuze buri gihe ko aba yishimye. Hari benshi baba bahishe agahinda n'umubabaro nyuma yo gutwenga". Mu magambo ahinnye yavuze ko SEE ari "ukureba kure birenze aho amaso yacu asanzwe areba".
SEE hamwe n'itsinda rimufasha mu muziki, arabashimira cyane
SEE yavuze ko azatora agatotsi ari uko umuziki wa Gospel mu Rwanda ugeze ku rwego mpuzamahanga
REBA HANO 'ON MY SIDE' INDIRIMBO YA SEE
REBA HANO INDIRIMBO NSHYA 'GOOD FOR YOU' Y'UMUHANZI SEE


text:
bantu benshi bakunda kugira ikibazo cyo kurwara imitsi ku birenge no ku maguru,rimwe na rimwe bitewe no kwambara inkweto ndende igihe kinini,kubera impamvu zitandukanye wenda zirimo n’akazi uwo muntu akora,ariko hari uburyo ushobora kwirinda kurwara imitsi itewe no kwambara bene izo nkweto niba ukunda kuzambara kenshi
Kwirinda kuzigendana n’amaguru;Iyo uziko ukunda kwambara inkweto ndende cyane, waba ugiye ku kazi cyangwa uzikunda bisanzwe,wirinda kuzigenderamo igihe ugiye n’amaguru,kugira ngo utananiza imitsi y’ibirenge kuko uba uri kubangamira itembera ry’amaraso mu mitsi y’amaguru n’ibirenge,ahubwo niba hari aho uba uri bugende n’amaguru wakagombye kwitwaza izindi zo hasi uza kugenderamo.
Kwicara uzikuyemo;Niba ukunda kwirirwa wicaye mu biro kandi ukaba utegetswe kujya ku kazi wambaye inkweto ndende gusa,zikuremo mu gihe wicaye uzisubizemo uhagurutse nugaruka uzikuremo,gutyo gutyo kugira ngo wirinde ko uza kumara igihe kinini wicaye n’inkweto zinaniza ibirenge.Nukuvuga ko ugomba kuba ufite utundi dukweto two hasi wambara igihe wicaye mu kazi.
Kunanura amaguru;Mu gihe ubona utari bukuremo inkweto kandi ukaba ugiye kwirirwa wicaye,jya ugerageza urambure amaguru wongera uyahina kuburyo utaza kumara umwanya munini wicaye mu buryo bumwe,ushobora no gukuramo ibirenge ugakandagira ku nkweto hejuru bikaba biruhuka buhoro buhoro.
Gukora massage y’ibirenge;Niba wiriwe wambaye inkweto ndende,ni byiza ko ugeze mu rugo ufata amazi ashyushye ukayoga ku maguru kandi ugakora masaje y’ibirenge n’amaguru ukoresheje amavuta ya gikotori,ukumva ko imitsi irambutse neza kandi ukabikora mbere yo kuryama.
Kwambara inkweto zivura imitsi; Igihe wumva utangiye kugira ikibazo cy’imitsi gitewe no kwambara inkweto ndende,hari inkweto zikora masaje y’ibirenge zagenewe abantu bagira icyo kibazo cy’imitsi,nawe wazishaka mu gihe uri mu rugo ukazambara zirafasha cyane.
Ubu buryo bwose bufasha umuntu ukunda kwambara inkweto ndende igihe kinini,ntabe yagira ikibazo cy’imitsi itewe nazo,kandi ni ibintu buri wese yashobora bitagoye.Ibi kandi binarinda umuntu ukunda kwambara inkweto ndende kuzana imfundiko nini.


text:
Mu kiganiro n’abanyamakuru, inteko ishingamategeko imitwe yombi, yatangaje ko ishyize imbaraga nyinshi ku mibereho y ’umuryango nyarwanda.
Bamwe mu ntumwa za rubanda umutwe w’abadepite n’abasenateri bari mu ihuriro ry’abagize inteko ishingamategeko baharanira imibereho myiza y’abaturage n’iterambere ( RPRPD ), mu gihe cy’imyaka isaga icumi bavuga ko bitaye cyane ku muryango nyarwanda.
Byinshi mu bibazo izi ntumwa za rubanda zagiye zigaragaza ko biri kugenda bibonerwa ibisubizo ndetse ibindi bikaba bisaba ubuvugizi ndetse no kubyicarira hakarebwa icyakorwa mu nyungu ziganisha ku iterambere n’imibereho myiza y’umunyarwanda.
Imikoranire y’intumwa za rubanda n’itangazamakuru byagaragaye ko igomba kunozwa bityo bakagura inzira n’uburyo bakoranaga n’itangazamakuru mu kugeza ubutumwa butandukanye ku banyarwanda mu bice byose by’igihugu .
Senateri Niyongana Gallican, avuga ko umunyarwanda mwiza ukenewe ari ugira uruhane mu bikorwa bitandukanye by’iterambere ry’igihugu, uburezi bukagira uruhare mu kumuremamo ubwo bunyarwanda no kumuha indangagaciro n’inyongeragaciro zose zikenewe kugira ngo uko akura arusheho kugenda aba umuntu nya muntu wujuje ibyangombwa igihugu kimuteze ho.
Senateri Gallican agira ati “twishimira ibyo twagezeho mu kugabanuka kw’impfu z’abana n’ababyeyi ariko icyo twifuza ni uko bigera kuri zeru bityo n’utekereje ku byara akaba azi ko azabyara umwana muzima ufite ibyangombwa byose bimuha uburenganzira n’ububasha n’ubushobozi bwo kubaho, kwibeshaho no guteza igihugu cye imbere “.
Bimwe mu bibazo byabajijwe birimo ikibazo cya marariya , imirire mibi mu bana ,abakobwa babyarira iwabo n’ibibazo bahura nabyo ubwabo n’abo babyaye ,ubuzima bw’imyororokere, umugoroba w’ababyeyi , uburyo bukoreshwa mu kugera ku baturage n’ibindi.
Senateri Niyongana Gallican , Depite Muhongayire Christine na Depite Murumunawabo cecile bahamya ko byinshi muri ibi bibazo hamwe n’ibindi biri mu muryango nyarwanda biri gushakirwa umuti, aho hari ibyawubonye ndetse hakaba hari n’ibyo bakorera ubuvugizi hamwe no gushaka uko bashyiraho amategeko mu rwego rwo gukumira no gukemura ibibazo.
Intyoza.com


text:
Umuhanzikazi nyarwanda Butera Knowless ni umwe mu bahanzi bakunzwe cyane haba hano mu gihugu no hanze yacyo.Uyu mugore ukundwa n’abantu b’ingeri zose kubera indirimbo ze zikora mu mitima ya benshi , avuga ko mu buzima bwe ashimishwa cyane no kubona indabo.
Mu butumwa Knowless yanyujije kurukuta rwe rwa Instagram yahishuye ko akunda cyane indabo kuko zimutera kwishima .Ni nyuma y’ifoto y’indabo yashyize kuri Instagram maze yandikaho ati”igihe cyose indabo zituma numva nguwe neza kandi zikanshimisha”.


text:
IBICUMURO N’IBYAHA BIRICA !
IBICE BYO GUSOMA: Zaburi ya 89: 20-37; Ezekiyeli 33:1-10; Efeso 2:11-22.
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Uyu munsi turavuga ku byaha n’ibicumuro n’ingaruka zabyo. Turibanda ku magambo ari mu Befeso 2: 1 no muri Ezekiyeli 33:10, agira ati: “Namwe yarabazuye, mwebwe abari bapfuye muzize ibicumuro n’ibyaha byanyu. Nuko rero mwana w’umuntu, ubwire umuryango wa Isirayeli uti ‘Uku ni ko mvuga ngo: Ibicumuro byacu n’ibyaha byacu ni twe biriho kandi bitwica nabi. None se twabasha dute kubaho?””
Muri Bibiliya Yera, ijambo “icyaha” riboneka inshuro zirenga 156, naho “igicumuro” rikaboneka izirenga 46. Icyaha ni igikorwa, imvugo, icyifuzo cyangwa igitekerezo icyo ari cyo cyose gihabanye n’ubushake bw’Imana. Umuntu wese ukora icyaha, aba agomye, kandi icyaha ni bwo bugome. (1 Yoh 3:4). Na none Bibiliya ivuga ko kudakora ibyo wagombaga gukora na byo ari icyaha. (Yak 4:17) Icyaha cya mbere tuzi cyakorewe mu ijuru. Lusiferi, Malayika ukomeye, yagize icyifuzo cyo kureshya n’Imana bimuviramo icyaha. (Yes 14 : 12-14) Ibyo byatumye acibwa mu ijuru ahinduka Satani, umubeshyi n’umwanzi w’Imana n’abantu. (Ibyah 12:7-9) Icyaha cya mbere cyakorewe ku isi kivugwa mu Itangiriro, igice cya 3, aho Adamu na Eva basuzuguye Imana bakarya ku giti yari yarababujije. Ibyo byatumye Imana ibirukana muri Edeni; kandi uhereye ubwo nibwo urupfu rwaje mu bantu. Kuva icyo gihe kandi kamere yanduye ya Adamu yahindutse umurage w’abamukomotseho bose. Burya ntabwo tuba abanyabyaha kuko dukora ibyaha; ahubwo dukora ibyaha kuko turi abanyabyaha. Nk’uko tuvuka dusa n'ababyeyi bacu, ni nako tuvukana kamere y'icyaha dukomora kuri Adamu. Ibi byababazaga Umwami Dawidi cyane, agera aho ataka ati: “Dore naremanywe gukiranirwa, mu byaha ni mo mama yambyariye”. (Zab 51:7) Na none Dawidi yaravuze ngo: “Abanyabyaha batandukanywa n’Imana uhereye ku kuvuka kwabo, iyo bavutse uwo mwanya bariyobagiza bakabeshya”. (Zab:58:4) Kamere y’icyaha dukomora kuri Adamu niwo muzi w’ibyaha gatozi dukora buri munsi.
Mu maso y’Imana, abanyabyaha ni abapfu. Igihe cyose umuntu ari mu cyaha aba apfuye mu buryo bw’umwuka. Igihe urupfu rw’umubiri rumugezeho rugasanga akiri mu byaha bye, atandukanjwa n’ubwiza bw’Imana by’iteka ryose, kandi iherezo rye rikaba guhanirwa ibyaha bye mu nyanja yaka umuriro n’amazuku, arirwo rupfu rw’iteka ryose. (Ibyah 20 : 14) Nk’uko bigaragara, ibyaha ntibyica umuntu rimwe; bimwica urubozo; byica nabi. (Ezek 33:10)
Dushingiye kuri Bibiliya dushobora kubona ko hariho amoko menshi y’ibyaha: ibyaha by’ibyitumano n’ibitari ibyitumano (Zab 19:14); ibyaha bibabarirwa n’ibitababarirwa (Luk 12:10); ibyaha byicisha n’ibiticisha (1 Yoh. 5:16-17); icyaha cy’inkomoko (Itang 3); icyaha gatozi; icyaha cy’igitsindirano (2 Abak 5:21); etc. Bibiliya kandi ivuga ku byitwa “ibicumuro” benshi bafata nk’ibyaha byoroheje. (Imig 10:19) Nyamara ibi byose, uko wabyita kose biganisha ku rupfu. Gukiranirwa kose ni icyaha (1 Yoh 5:17); kandi ibihembo by’ibyaha ni urupfu (Abar 6:23). Bibiliya itugira inama yo kudapfobya icyaha uko cyakwitwa kose, kuko ibyo twita bito bishobora gutuma dukora ibyaha bikomeye (Mat 5:27-28; (Yak 1: 14-15).
None se muby’ukuri Bibiliya iba ishaka kutubwira iki iyo ivuga ko hariho ibyaha byicisha n’ibiticisha? Aha dukwiye kumva ko iba ivuga urupfu rusanzwe rw’umubiri; urupfu rufatika hamwe umuntu ashiramo umwuka bakamuhamba; ntaho bihuriye n’urupfu rwo mu mwuka. Iyo turebye mu Byanditswe Byera tubonamo abantu bakoze ibyaha byo kubicisha; nka Mose na Aroni (Kub 20:12); Ananiya na Safira (Ibyak 5:1-11); Herode (Ibyak 12:23; etc. Na none Pawulo yandikiye Abakorinto ababwira ko hari ibyaha bigira ingaruka mbi ku mibiri, ndetse bamwe bikabaviramo urupfu: “Ndetse ni cyo gituma benshi muri mwe bagira intege nke, abandi bakarwaragura, abandi benshi bakaba basinziriye” (1 Kor. 11:30)-abo yavuze ko basinziriye bari barapfuye mu yandi magambo.
Nubwo hari ibyaha bitica umuntu ngo bamuhambe, ibyaha byose iyo biva bikagera byica ubugingo. Bityo rero, kureka ibyaha ni inyungu y'umuntu; ibyaha birica kandi nabi! Icyaha ntikigira ingaruka ku wagikoze gusa, ahubwo ziragenda zikagera ku muryango we, ku baturanyi, ku gihugu, ku bantu bose muri rusange, ndetse no ku byaremwe byose. Icyaha cya muntu cyatumye ibyaremwe byose bigibwaho n’umuvumo; ubutaka butangira kumeraho imikeri n’ibitovu; inyamaswa zitangira kurya abantu no kuryana hagati yazo; etc. (Itang 3 : 14-19)
Icyaha kibera nyiracyo umutwaro uremereye. Umwami Dawidi yaranditse ati: “ Nta hazima mu mubiri wanjye..., nta mahoro amagufwa yanjye afite ku bw’ibyaha byanjye. Kuko ibyo nakiraniwe bindengeye, bihwanye n’umutwaro uremereye unanira. Inguma zanjye ziranuka kandi ziraboze, ku bw’ubupfu bwanjye... Umutima urankubita, intege zanjye zirashira, Amaso yanjye na yo ubwayo afite ibihuzenge. Abakunzi banjye n’incuti zanjye, bampaye akato.” (Zab 38:4-12). Icyaha kibera nyiracyo umutwaro ushegesha, uterwa n’umutimanama umubuza amahwemo. Ibyaha bitwika nk’ubushye (1 Tim 4:2); byonona ubwenge n’umutima (Tito 1:15); bikoza isoni (Imig 14:34). Icyaha niyo soko y’intege nke za muntu. Ubundi umuntu ntiyaremwe ari umunyantege nke, ahubwo icyaha nicyo cyamuciye intege kimwambura ububasha n’ubutware.
Icyaha kituzanira urupfu. Mwibuke ko umuntu atari umubiri we, ahubwo umuntu aba mu mubiri we. Hari benshi bafite imibiri itoshye ariko bo batariho-kuko icyaha cyabishe, cyabasinzirije. Abo barakanuye ariko ntibareba, barumva ariko ntibasobanukirwa. Abo ntibaba bagifite ubushobozi bwo kwifuza icyiza habe no kugambirira kugikora. Icyaha ni we mwanzi wawe wa mbere-bityo ukwiye kukirwanya wivuye inyuma. Umwanzi si abantu bakwima ibyo ubasaba, si abakubwira nabi, si abakugambanira; ahubwo ni icyaha kikubwira kwihorera, no kuba nk’abandi bose. Ntiwemere ko icyaha kigusinziriza cg ngo kiguheze mu rupfu. Ukwiye kuba nka Pawulo wavuze ati: “Ni cyo gituma mpirimbanira kugira umutima utandega ikibi ngirira Imana cyangwa abantu iminsi yose.” (Ibyak 24:16)
Reka nsoze mvuga nka Yohana nti: “mbandikiriye ibyo kugira ngo mudakora icyaha. Icyakora nihagira umuntu ukora icyaha, dufite Umurengezi kuri Data wa twese, ari we Yesu Kristo ukiranuka. Uwo ni we mpongano y'ibyaha byacu, nyamara si ibyaha byacu gusa ahubwo ni iby'abari mu isi bose.” (1 Yoh 2:1-2) Kwihana niwo muti ukuraho isoni z’ibyaha byacu. Nyamara kwihana si ukwibwira gusa mu bitekerezo byawe ko utazongera gukora ikibi runaka, ahubwo ni uguhindura icyerekezo. Imana idushoboze kwihana by’ukuri, iduhe kuba bazima mu bugingo, kandi izatugeze mu buzima bw’iteka.
Ndangije nshimira wowe ufashe umwanya wo gusoma, ukumva, kandi ugasobanukirwa n’ubu butumwa. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 17/07/2021
Arch. SEHORANA Joseph
C/o EAR/Diocese ya Shyogwe
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 17/07/2021
Add a comment


text:
Ku wa 3 w’icya 4 cy’Igisibo, B/14/03/2018:
Isomo rya 1: Iz 49, 8-15
Zab 145 (144), 8-9.13-14.17-18
Ivanjili:Yh 5, 17-30
Amasomo y’uyu munsi agamije kutwereka ukuntu Uhoraho atibagirwa abe. Yigaragaje mu Mwana we Yezu Kirisitu kugira ngo abubaha Ijambo rye bamenye Data ubakunda.
Isomo rya mbere riduha ikigereranyo cy’ubwo bubyeyi bw’Uhoraho. Nk’uko umubyeyi agirira ubwuzu umwana yonsa ntabe yamwibagirwa na rimwe, ni ko Uhoraho abigenza incuro igihumbi azirikana Umuryango we. Yawukuye mu bucakara bwa Misiri awujyana mu gihugu cy’Isezerano. Igihe ibyago byabagwiraga bakajyanwa bunyago i Babiloni n’ahandi, Uhoraho ntiyigeze abaterarana burundu. Igihe kimaze kugera yabagaruye mu gihugu cyabo maze Yeruzalemu yongera guturwa no kuririmbira muri Nyagasani. N’ubwo hashira igihe kirekire umuryango w’Imana uri mu mage, iherezo si ibyo byago. Bagomba gukomeza gutegereza bizeye uburokorwe. Ni ko byagenze koko, Abayisiraheli ntibaciriwe ishyanga ubuziraherezo. Igihe cyarageze maze bagarukana ituze ku gicumbi cy’abasekuruza.
Ubutumwa nibutangwe ku buryo bwumvikana: Imana Data Ushoborabyose ni Umubyeyi wacu, ntizadutererana, tuzabaho mu mage n’akangaratete ariko ibyo si iherezo. Inzara n’inyota bizashira, akarengane n’urugomo bizahagarara ntibizadudunganya abantu ubuziraherezo. Mu gihe twizeye Pasika, twikomezemo amizero tuyashyigikire no mu bandi bose.
Ivanjili iduhaye inzira yo kwikomezamo amizero. Kwemera Umwana w’Imana no kumva neza Ijambo rye, ni ko kwiturira iteka kwa Data udukunda. Mu gihe abayahudi bajyaga impaka kuri Yezu bamureba urujisho ngo kuko yemeje ko Imana ari Se, Yezu yaboneyeho kubigisha ukuri kw’iyo ngingo. Yabigishije ko Mwana ahabwa byose na Data, ko azanabereka ibikorwa birenze ibyo babonaga. Hagati ya Data na Mwana ni Urukundo ruharangwa gusa. Ni rwo rushyigikira ibikorwa byabo byose. Utubaha Mwana ntiyubaha na Data wamwohereje. Uwumva ijambo rye, ntacirwa urubanza kuko aba avuye mu rupfu ajya mu bugingo. Abapfuye bazumva ijwi rye maze babeho. Yezu yavugaga ko igihe cyegereje. Cyarageze kuri Pasika atsinda urupfu urwo ari rwo rwose. Kumwemera ni ko kuzukira kubaho iteka. Nyamara kumurwanya mu mvugo no mu ngiro, ni ko kwicira umuriro utazima.
Umugambi wacu, ni uguhora dukora neza. Gukora neza bifite umusingi muri rwa Rukundo ruri hagati ya Data a Mwana na Roho Mutagatifu. Umugambi wacu ni uguharanira ijuru ari ryo kuzukira kubaho iteka. Umugambi wacu kandi, ni ugukangura abituriye mu icuraburindi kugira ngo batadupfana burundu.
Yezu Kirisitu asingizwe. Niyakire iwe Umushumba wa Diyosezi ya Cyangugu. Umubyeyi Bikira Mariya aduhakirwe. Nakomeze by’umwihariko abasaseridoti n’abakirisitu bose ba Diyosezi ya Cyangugu yapfushije Umwepisikopi wayo Musenyeri Yohani Damaseni Bimenyimana. Abatagatifu Matilida, Alegisanderi, Lazaro, Polina, na Evelina, badusabire kuri Data ushoborabyose.
Padiri Cyprien Bizimana


text:
Ikimenyetso cya mbere ni uko ibere rihinduka ugasanga rifite ibara ry’uruhuru, risa nk’iryigikarito cyanyagiwe, ukabona imoko y’ibere isa nkiyatebeyemo imbere aho kuba ishinze, cyangwa ukabona hari ibintu bivamo bishobora kuba bisa n’ururenda cyangwa amaraso.
Ikindi kimenetso ni akabyimba gato kaba kari mu ibere imbere ndetse no mu kwaha, ku buryo iyo umuntu akanze ibere buhoro buhoro akumva utwo tubyimba, biba ari ibimenyetso mpuruza by’uko umuntu ubifite yihutira kujya kwa muganga.
Ati “Icyo dushishikariza rero abategarugo ni uko byibura rimwe mu kwezi ujya imbere y’indorerwamo yawe, ugakanda ibere ukumva niba nta kintu kidasanzwe kirimo, ukumva mu kwaha niba nta kibyimba kirimo, ukareba uruhu niba nta cyahindutse, ukaba wanagereranya n’irindi bere ukareba niba uruhu rusa, wabona hari igisohoka mu moko ugahita wihutira kujya kwisuzumisha bakareba niba atari kanseri y’ibere”.
Minisitiri Ngamije avuga ko igikorwa cy’ubukangurambaga cyatangiye tariki ya 16 Ukwakira 2022, ku munsi mpuzamahanga wahariwe kurwanya Kanseri mu rwego rwo kugira ngo abantu bamenye ibimenyetso mpuruza bya Kanseri y’ibere, kandi bakamenya uburyo bakwisuzuma, uwibonyeho ibimenyetso byavuzwe akihutira kujya kwa muganga.
Avuga ko Kanseri y’ibere iri mu ziri ku isonga mu guhitana abagore ku Isi, kuko mu mwaka wa 2020, abagaragayeho iyo ndwara ari miliyoni 2.3, muri bo abagera ku bihumbi 685 yarabahitanye. Mu Rwanda, mu mwaka wa 2020 abapimwe bagasanganwa iyi ndwara bagera ku bihumbi 650, ni ukuvuga 13% by’abarwaye indwara za kanseri bose.
Bakarurema Zainab, umwe mu babyeyi bakize Kanseri y’ibere, avuga ko akimara kumva ibi bimenyetso yihutiye kujya kwa muganga basanga afite kanseri y’ibere.
Yahise atangira kunywa imiti nyuma aza kubona amahirwe yo kujya kwivuza muri Kenya, barayishiririza ngo idakwira umubiri wose, aza kugaruka mu Rwanda ubu ameze neza.
Ati “Maze imyaka itanu bambwiye ko ndwaye kanseri y’ibere. Nashimira Prezida Kagame wamfashije nkajyana n’abandi Banyarwanda muri Kenya bakatuvura ubu nkaba meze neza, ndatanga ubuhamya ku bantu baziyumvaho ibimenyetso byavuzwe, kwihutira kujya kwa muganga kuko ivurwa igakiria”.
Insanganyamatsiko y’uyu mwaka igira iti “Twirinde Kanseri y’ibere tuyisuzumishe hakiri kare kuko ivurwa igakira”.
Ibitekerezo ( 2 )
CANCER yica abantu bagera kuli 10 millions buri mwaka.Ni indwara mbi cyane ibabaza.Kandi ni bacye bamenya ko bayirwaye hakiri kare.Uyivuje hakiri kare,ushobora gukira.Tujye twibuka ko mu isi nshya dutegereje ivugwa muli Petero wa kabiri,igice cya 3,umurongo wa 13,nta ndwara zizabamo cyangwa urupfu nkuko Ibyahishuwe 21 umurongo wa 4 havuga .Isi izaba paradizo,ituwe gusa n’abantu bumvira imana kubera ko abakora ibyo itubuza izabarimbura bose ku munsi wa nyuma.
Tunezezwa n’inama nziza mutugezaho, noguha agaciro ubuzima bwabatura Rwanda muri rusange,dushishikajwe no gukurikiza inama tugirwa.Murakoze


text:
IBINDI BISINDISHA!
IBICE BYO GUSOMA: Zaburi ya 44; Mika 4:1-7; 1 Abatesalonike 5:1-11
Ndabasuhuje bene Data bakundwa. Ndashimira Imana yongeye kunkoresha mu kubagezeho ijambo ryayo. Uyu munsi turaganira ku butumwa bugira buti: “IBINDI BISINDISHA”.
Iyo uvuze ibisindisha abantu benshi bumva inzoga, ari nayo Bibiliya igarukaho kenshi. Bashingiye ku magambo yo muri Bibiliya, bamwe mu bavugabutumwa bemeza ko kunywa inzoga atari icyaha, ko ahubwo icyaha ari ukuyinywa ukarenza urugero (Zaburi 104:14-15; Umubwiriza 3:13; 9:7; 1 Timoteyo 5:23; Matayo 26:29; Luka 7:34; Yohana 2:1-10). Abandi nabo bavuga ko kunywa inzoga ari icyaha (1 Timoteyo 3:8; Tito 2:2-3; Imigani 23:29-35; Abaroma 12:1; Hoseya 4:11; Abefeso 5:18; Imigani 23:21, 31, 32; Imigani 23:20; Abagalatiya 5:19-21). Izi mpaka ntacyo ndi buzivugeho kuko ataricyo Imana yanshyize ku mutima, ahubwo ndavuga ku bindi bisindisha bikomeye cyane bishobora no kuba birusha inzoga ubukana n’ingaruka kuko bisindishije benshi muri iyi minsi ndetse harimo n’abo mu nzu y’Imana.
Muby’ukuri hari abantu benshi baretse inzoga ariko bakomeza kuba abasinzi. Usibye inzoga, ibisindisha ni byinshi : amagambo, ubutunzi, inyigisho ziyobya, ibinezeza by’isi (filime, imwe mu mikino, umuziki), ubusambanyi, ikoranabuhanga, ibiyobyabwenge, etc. Igisindisha ni ikintu cyose gishobora kuyobya imitekerereze ya muntu kikamuhindura imbata agatakaza ubushobozi bwo kwigenzura, agakora, agatekereza cg akavuga ibidakwiye. Umuntu asinda kuko yakoresheje cg yahaye agaciro ikintu runaka mu buryo burenze ubukenewe. Ni muri urwo rwego Bibiliya itubwira ko kugwa ivutu n’amaganya y’iyi si bishobora kuremerera umuntu ku rwego rumwe n’urw’uwanyoye inzoga (Luka 21:34-35). Ni muri ubwo buryo kandi amagambo menshi ashobora gusindisha umuntu. Pawulo yabwiye umuhungu we mu buryo bw’Umwuka ati: "Timoteyo we, ujye urinda icyo wagabiwe uzibukire amagambo adakwiriye kandi atagira umumaro (1Timoteyo 6:20). Usibye gusindisha uyabwirwa, amagambo menshi asindisha n’uyavuga. Ni muri ubwo buryo na none amafaranga cg ubutunzi nabyo bishobora kuba ibisindisha kuko iyo umuntu atabaye maso agakabya kubirangarira bimukura mu muhamagaro. Ibijyanye n’inyigisho ziyobya byo birigaragaza neza ko ari igisindisha gikaze. Inyigisho zigira imbaraga cyane ku mitekerereze ya muntu ku buryo ashobora kugera n’aho yemera kwiturikirizaho ibisasu kubera gusa inyigisho yahawe. Ni ingenzi kwirinda gusoma, kureba cyangwa kumva ibyatera umuntu kugira intekerezo zanduye.
Ikindi gisindisha gikomeye cyane umwanzi ajya akoresha mu kuyobya ibitekerezo by’abantu ni ugukurikirana ibinezeza. Abantu benshi bimitse ibinezeza mu mwanya w’Imana. Bakunda kunezezwa n’imyidagaduro runaka mu buryo bukabije (hari nk’abiyahura ngo ni uko amakipe bafana yatsinzwe). Birumvikana ko imyidagaduro n’ibirori atari bibi ubwabyo. Icyakora, kubatwa n’ibintu nka televiziyo, sinema, videwo, siporo, cyangwa ibindi bintu byo kwinezeza, bishobora gutuma umutima ushukana utuzamo maze ukadutesha Imana (Yer 17:9; Abah 3:12). Nk’uko kandi nabivuze haruguru, ibindi bibase abantu muri iki gihe bigatuma baba nk’abasinzi ni ubusambanyi, ikoranabuhanga, n’ibiyobyabwenge bitandukanye.
Ibi bisindisha Satani abinyuramo akarangaza abantu benshi nyuma yo kwigarurira ibitekerezo byabo. Ikibabaje ariko, ni uko bamwe mu bakristo nabo bajijishijwe n’ibirangaza bya Satani. Hari abakristo bajya mu materaniro ariko ugasanga igihe cyose barazerereza ibitekerezo. Abo baba bifuza ko iteraniro ryarangira vuba kugira ngo babone uko bajya gukurikirana ibinezeza. Abamaze kuba imbata usanga bashakashaka impamvu zo kwigumira mu rugo aho kujya mu materaniro. Hariho abantu benshi bitwa abakristo ariko badashobora kubana na Yesu n’isaha imwe; bakeneye kubona ibitangaza by’Imana ariko badasenga. Intumwa nazo zigeze kugwa mu mutego nk’uwo. Ibyo nibyo byatumye bagera igihe bashaka kwirwanirira (Mar 14:47) ndetse baza no guta Yesu (Mar 14:50). Gusinzira mu buryo bw’umwuka no kudasenga bishobora kugeza umukristo ahantu habi cyane ku buryo ashobora no kugwa burundu (Ibyak 20:9).
Mu ijambo twasomye muri 1 Abatesalonike 5:6, Pawulo aratubwira ati: « Nuko rero twe gusinzira nk’abandi ahubwo tube maso, twirinde ibisindisha ». Hari abantu badasinziriye ibitotsi bisanzwe, ahubwo basinzirijwe n’ibisindisha by’isi-basinziriye ibitotsi byo mu buryo bw’umwuka. Ibi bitotsi bigira ingaruka mbi nyinshi. Ijambo ry’Imana riravuga ngo umuntu naho yaba umunyamaboko, iyo asinziriye ntabe maso, abajura baramutera bakamuboha amaguru n’amaboko bakamunyaga intwaro ze zose. Abajura ni Satani n’abambari be, naho intwaro zacu tuzibona mu Befeso 6:11-18.
Ubusanzwe abantu basinziriye ntacyo baba bakora. Ibinyuranye n’ibyo, abantu basinziriye mu buryo bw’umwuka bashobora kuba bahugiye mu bintu byinshi. Bashobora kuba bahugijwe n’imihangayiko y’ubuzima bwa buri munsi, gushaka ibinezeza, icyubahiro cyangwa ubutunzi. Ibyo bintu byose nibyo bisindisha by’uburyo bushya twabonye haruguru. Bimwe mu bizakwereka ko umuntu asinziriye mu buryo bw’umwuka ni nko kuba yajya mu rusengero igihe abandi bari gufashwa n’Ijambo ry’Imana we akumva ntacyo bimubwiye; kuba umuntu yakumva ko nta Mana iriho izamubaza ibyo akora; kuba yatekereza ko Imana itamwitaho, bityo ko nawe atagomba gushishikazwa n’ibyayo. Abandi na none ni abatekereza ko kugira idini bihagije ngo umuntu abe ari umukristo. Abo bantu bose barasinziriye mu buryo bw’umwuka; bakeneye gukanguka. Pawulo yaravuze ngo: “abasinzira basinzira nijoro, n’abasinda bagasinda nijoro” (Abatesalonike 5:7). Nyamara abasinziriye mu buryo bw’umwuka bo basinzira kandi bagasinda amanywa n’ijoro. Ibirangaza biratumaze; ariko kandi Ijambo ry’Imana rituburira ko ntawe urangara uzaragwa ubwami bw’ijuru: “Nta muntu ufashe isuka ureba inyuma, ukwiriye ubwami bw’Imana” (Luka 9:62).
Muvandimwe, ubu ni cyo gihe cyo kureba neza niba ibintu navuze bitarabaye ibisindisha mu mibereho yawe. Ugomba kwibaza iki kibazo: “Ndashaka ko Umwami ansanga nkora ibyo nkora, mvuga nk’ibyo mvuga ; cyangwa ntekereza ibyo ntekereza muri iyi minsi?” Uko imyaka ufite yaba ingana kose, zirikana amagambo ya Yesu agira ati “nuko mube maso, kuko mutazi umunsi Umwami wanyu azazaho” (Matayo 24:42). Pawulo yatanze umuburo avuga ko “umunsi w’Umwami wacu uzaza nk’uko umujura aza nijoro.” Mu kwerekeza ku bantu basindishijwe n’ibinezeza by’isi, yagize ati “ubwo bazaba bavuga bati ‘ni amahoro, nta kibi kiriho!’ Ni bwo kurimbuka kuzabatungura.” Iyo niyo mpamvu Pawulo na none atubwira ati: “twe gusinzira nk’abandi, ahubwo tube maso, twirinde ibisindisha” (1 Abatesalonike 5: 6). Njyewe nawe dukwiye kwisuzuma tukareba ko tutagenda dusinziriye cg ko tutari abasinzi nyamara twarihannye inzoga. Imana idutabare!
Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. SEHORANA Joseph (EAR Shyogwe)
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 28/11/2020
Add a comment


text:
Ubuyobozi bw’ikigo cy’amashuri abaza cya Karama kiri umurenge wa Kigali akarere ka Nyarugenge, buvuga ko mbere y’uko ikigo gihabwa na Save The children ΄Umuryango Mpuzamahanga wita kubana΄ ibitabo by’abana byogusoma hagaragaraga ikibazo cy’umubare muke w’ibitabo byo gusoma bikaba byatezaga icyuho mu ireme ry’uburenzi.
Umuyobozi w’Ishuri ribanza rya EPR Karama, Muntwali Alodie, avuga ko abana batashoboraga kumenya gusoma neza bose kubera wasangaga abana batandatu ari bo bagisangira igitabo kimwe.
Ati”Irishuri riracyari rishya igitabo kimwe cyo gusoma kubera ubuke bw’itabo byari Bihari byatezaga icyuho mu iterambere ry’ireme ry’uburezi bw’abana biga muri iki kigo yaba abo mu mashuri abanza n’abo mu mashuri y’incuke”.
Akomeza avuga ko nyuma yuko taliki 1 ugushyingo muri uyu mwaka wa 2022 Save the Children kubufatanye n’Ikigo mpuzamahanga cyubaka Iminara y’itumanaho (IHS Towers), batanze ibitabo ku bana bo kuri Irishuri ribanza ry’i Karama muri gahunda bafite yo guha amashuri ibitabo hafi 8,000. Ibyo bizafasha kuzamura ireme ry’uburezi kubera abana bazamenya gusoma neza kuko buri mwana azaba abasha kubona igitabo asoma ntawe bakirwanira.
Musafiri Patrick ushinzwe Uburezi muri Save the Children Umuryango Save the Children ΄Umuryango mpuzamahanga wita kubana΄ avuga ko muri gahunda ufite y’imyaka itanu yo gutanga ibitabo mu bigo byamashuri abana bazajya basoma bari mu ishuri cyangwa mu rugo.
Agira ati “Turashaka ko buri mwana asoma ibitabo byinshi bishoboka, twatangiye gahunda yo gutanga ibitabo mu mashuri mu rwego rwo kuziba icyuho kigaragaramo cy’ibitabo bike, niyo mpamvu tubifashijwemo n’Ikigo mpuzamahanga cyubaka Iminara y’itumanaho (IHS Towers), muri uku kwezi kwa 11 k’uyu mwaka wa 2022 twahaye Ishuri ribanza rya EPR karama ibitabo by’abana byo gusoma hagamijwe kuziba icyo cyuho cyari gihari.
Kugeza ubu hari ibitabo tumaze gutanga bifite imitwe irenga 100 buri mwana ashobora gusoma cyangwa gusomerwa.”
Umuyobozi ushinzwe ibikorwa muri Save the Children, Phoibe Mukazera, akomeza avuga ko hamwe n’abandi bafatanyabikorwa ba Leta, amashuri bataratangamo Ibitabo by’abana byogusoma, mu Gihugu ari make ariko hari gahunda yo kuyageramo.
Umuyobozi Nshingwabikorwa wungirije w’Akarere ka Nyarugenge kabarizwamo ishuri ribanza rya EPR Karama ryahawe ibyo bitabo, Esperance Nshutiraguma, avuga ko gutanga ibyo bitabo mu mashuri abanza n’ayincuke bifite uruhare mukuzamura ireme ry’uburezi, Ndetse bifuza guhabwa ibitabo byinshi ku gira ngo haba mu midugudu y n’ahandi muri aka karere habashe kujya haboneka ibitabo abana bashobora gusoma bikabarinda nokuba bahugira mu ngeso mbi.
Umuryango Save the Children uvuga ko gahunda ufite yo gutanga ibitabo ku bana bari ku Ishuri cyangwa mu rugom kuva muri 2022-2026, utekereza ko “hari impinduka nyinshi zizaba zimaze kugerwaho.
Muri rusange Save the children ivuga ko Kuva mu mwaka wa 2016 kugera muri uyu mwaka wa 2022, ku bufatanye n’abafatanyabikorwa bayo imaze gutanga mu mashuri abanza n’ayincuke ibitabo byogusoma by’Ikinyarwanda birenga bihumbi 430, ndetse iyo gahunda ngo ikaba igikomeje kugera 2026.
Inkuru mushobora no kuyumva hano
J.Bosco MBONYUMUGENZI IKigali.


text:
Hari abaturage bo mu midugudu y’u Rugwiro na Itetero yo mu murenge wa Kimironko ni mu karere ka Gasabo, bavuga ko bamaze imyaka 10 batakambira umujyi wa Kigali ngo wubake ruhurura itararangiye ariko amaso yaheze mu kirere.
Iyo ruhurura ihuriramo amazi atemba ava mu zindi ruhurura eshatu zivana amazi mu bice binyuranye by’umujyi wa Kigali.
Iyi ruhurura itandukanya umudugudu w’urugwiro n’uwitetero yombi yo mu kagali ka Nyagatovu mu murenge wa Kimironko ni mu karere ka Gasabo; ifite uburebure nk’ubwa metero eshatu cyangwa enye n’ubutambike nk’ubwa metero eshanu. Hariho urutindo rworoheje rutuma abatuye iyo midugudu yombi bahahirana.
Abaturiye iyo ruhurura barasaba ko ahatubatse hakubakwa kuko hakomeje gushyira ubuzima bwabo mu kaga
Akarere ka Gasabo kavuze ko icyo kibazo kizwi kandi ko hari gushakwa uburyo hakorwa.
REBA INKURU IRAMBUYE MU MASHUSHO:


text:
Kaminuza zitishyura abakozi zabaye nka ba rwiyemezamirimo ba bihemu
Bamwe mu barimu bigisha muri za kaminuza zafunze imiryango bari mu gihirahiro bibaza ukuntu bazishyurwa amafaranga yabo bakoreye.Kaminuza zafunze imiryango zitwaza ko kutishyura aruko zitagikora .Ariko bamwe mu bazishuza babona iyo atari impamvu kuko zari zifite amafaranga ku makonti yazo yishyuwe n’abanyeshuri ndetse n’aho zikorera hazwi .
Bamwe mu bakurikiranira bugufi ibijyanye n’uburezi batangaza ko mbere yo guhagarikwa zimwe zatungwaga agatoki kutishyura .Ni muri urwo rwego mu gihe zafunzwe, benezo babyungukiyemo babona impamvu n’urwitwazo ko kwambura.
Ku buryo nta gushidikanya ko babaye nka bamwe muri ba rwiyemezamirimo bambura abaturage kandi barakoze.Ugasanga aho kugirango rwiyemezamirimo ahembe abaturage ahubwo akigurira ikimodoka cya rutura cyo bwoko bwa Benz, Lange Rover cyangwa V8.Ibi ni ukunyunyuza abaturage izuba riva.
Hafi kaminuza zafunzwe sifite ubutunzi n’ibikorwaremezo.Mu gihe zitagikora uwo mutungo wagombye gufatirwa hakishyurwa abo ibyo bigo bibereyemo amadeni.Ikindi kandi mu gihe bamwe mu bakozi bitabaje ubutabera ngo bubarenganure, zimwe mu manza zaciwe izo kaminuza zagiye zitsindwa aho gushyira mu bikorwa icyemezo cy’urukiko bakajurira mu rwego rwo gutinza imanza kugirango babone uko basisibiranya ubutunzi ibyo bigo byibitseho cyangwa babone icyuho cyo kubigurisha.
Urugero zimwe muri izo kaminuza zafunze imiryango nka:Sinhghad Technical Education Society-Rwanda (STES) yakoreraga Kicukiro, Rusizi International University (RIU) y’ I Rusizi, Nile Source Polytechnic of Applied Arts (NSPA) iherereye mu karere ka Huye, Jomo Kenyatta University of Agriculture and Technology ndetse na Open University of Tanzania yakoreraga mu Karere ka Ngoma , zose zifite amazu zakoreragamo.
Mbere yuko zifungura imiryango Minisiteri y’Uburezi yari yazisabye kugira ibikoresho bihagije , abarimu b’inzobere kugirango zibashe gutanga uburezi bufite ireme.Ikibabaje nuko mu byo zasabwaga bijyanye n’abarimu ndetse n’abakozi bafite ubunararibonye muri ako kazi , izi kamunuza zagiye kureshya bamwe mu barimu bari bakomeye muri za kaminuza zikomeye , bababeshyeshya ibya mirenge birangira baberetse I Nzega.Ibaze nawe niba ukuye umwarimu muri kaminuza ikomeye mu Rwanda wahembwaga miriyoni n’igice z’amanyarwanda( 1.500.000 frws), ukamubeshya umushahara wa miriyoni ebyiri ( 2.000.000 frws) n’inzu yo kubamo , yatangira akazi ukamuha ukwezi kumwe kandi akoze amezi umunani, wumva atari ubuhemu.
Ikindi uwo mukozi ukuye ku kigo runaka , mu gihe utubahirije amasezerano , ntasubira ku kigo yakoreraga mbere kuko mu gihe adahari bamusimbije undi, birumvikana ko uba umugize umushomeri.Ikindi niba utamuhembye nkuko twabivuze hejuru akiyambaza ubutabera ngo bumurenganure, aho gushyira mu bikorwa imyanzuro y’urukiko ngo umwishyure ahubwo ugahitamo kujurira ni ubundi bugome burenze ukwemera.
Si barimu n’abakozi basaba uburenganzira bwabo na bamwe mu banyeshuri bigaga muri izo kaminuza bafite impungenge ko batasubijwe amafaranga yabo ngo barebe ikindi bayakoza .Abifite bahise bajya gushaka uko bakomereza mu bindi bigo , bagezeyo basabwa gusubiramo umwaka bari barangije.
Ngayo nkuko, ari MINEDUC na HEC bigane ubushishozi iki kibazo bunganire inzego zifite ubutabera mu nshingano zabwo bariya bakozi bakoreye za kaminuza zafunze imiryango bishyurwe.Imitungo yazo nitezwe cyamunara , hishyurwe abo babereyemo imyenda.
1,493 total views, 2 views today


text:
Guverineri w’Intara y’Uburengerazuba, Habitegeko Francois yibukije urubyiruko rwo mu karere ka Ngororero ndetse n’urw’ahandi ko rudakwiye guhora ruvuga ko rwabuze icyo guko, ko rukwiye kugana amashuri yigisha imyuga n’ibigo by’urubyiruko bagafashwa guhabwa ubumenyi.
Guverineri Habitegeko, ibi yabigarutseho mu muhango wo kwakira ibikoresho byashyizwe mu kigo cy’urubyiruko cya Nyange, aho byatanzwe n’umuryango mpuzamahanga wa World Vision.
Yagize ati” Twishimiye kwakira ibi bikoresho kuko tubyitezeho kuzateza imbere ababigenewe aribo rubyiruko. Kugeza ubu muri gahunda nuko tugira urubyiruko rufite icyo gukora rukiteza imbere. Twifuza ko rwava mu bidafite umumaro birimo no gukoresha ibiyobyabwenge ahubwo tukagira abantu bazi gukora kandi bagakora ibintu bazi bize muri aya mashuri agenda abegerezwa”.
Yongeyeho ko kandi kubona urubyiruko rwirirwa rwahuje amavi n’amatwi biba bibabaje, avuga ko atazi niba uyu muntu aba atekereza ku iterambere ry’ejo hazaza. Ati” Ntabwo twifuza kugira abakiri bato cyangwa abakuru babaho uyu munsi ejo ntibatekereze yuko bazabaho. Dukeneye kubona urubyiruko rwacu ruticara ngo nuko rudafite icyo rukora, dukeneye ko rwiga rukamenya bityo rukiteza imbere”.
Nyiramisago Vanessa, afite imyaka 21 avuga ko yize amashuri atandatu abanza, ahamya ko urubyiruko rukigowe n’ubukene bwo mu miryango bakomokamo ku buryo banabura uko biga amashuri asanzwe bakayavamo, ariko ngo hari naho utabona ishuri.
Yagize ati” Twarize biratunanira tuva mu ishuli ariko n’imiryango duturukamo nayo iba itifashije, iba mu bukene kandi aya mashuri ntabwo aba hose bigatuma tubireka tukajya gufasha ababyeyi bacu guhinga”.
Mukashyaka Jeannine, avuga ko habonetse amashuri menshi y’imyuga byafasha kugabanya inda zitateguwe n’ikoreshwa ry’ibiyobyabwenge kuko ngo urubyiruko rufite akazi rurimo kwiteza imbere ntawarushukisha ubusa ngo rwishore mu bikorwa birujyana ahabi.
Yagize ati” Njyewe mbona twegerejwe amashuri menshi yigisha imyuga byafasha imiryango ndetse na Leta kugabanya abakobwa baterwa inda batarageza imyaka y’ubukure ndetse n’ikoreshwa ry’ibiyobyabwenge kuko turamutse dufite akazi n’abadushuka ntibabona aho bahera bashuka urubyiruko ngo rwishore mu birwangiriza ubuzima”.
Umuyobozi ushinzwe ibikorwa mu mushinga wa World Vision, Sentozi Anannias avuga ko uyu mushinga wo gutunganya iki kigo bawufatanyijemo n’akarere ka Ngororero hagamijwe kubaka ubushobozi bw’urubyiruko mu kurwongerera ubumenyi ndetse bagakora neza ibijyanye n’ubumenyi bafite bagamije kwiteza imbere.
Yagize ati” Uyu mushinga twawukoranye n’aka karere dutunganya iki kigo tugamije kubaka ubushobozi bw’urubyiruko no kurwongerera ubumenyi ndetse bagakora ibyo bize kandi neza bityo bakarushaho kwiteza imbere biciye mubyo bazigira hano no kureba neza ibyo bakora nicyo bihindura mu buzima bwabo”.
Ibi bikoresho byahawe iki kigo binyuze muri World Vision bifite agaciro ka miliyoni ijana na mirongo itatu ( 130.000.000Fr) z’amafaranga yu Rwanda mu bikoresho by’ubwubatsi, amashanyarazi, Gusudira no gukora ibisenge by’amazu hagamijwe gufasha urubyiruko ruzagana YESS Center Nyange (Youth Employment Support Services) rugomba kuzagira ubuzima bwiza. Biteganyijwe ko iki kigo hazacamo abasaga 1500 bakigishwa mu bihe bitandukanye.
Aka karere ka Ngororero gafite ibigo 4 by’urubyiruko; Hindiro, Muhororo, Nyange, Muramba (Charles Rwanga) mu mirenge 13 yose. Urubyiruko rwemeza ko ibi bigo bikiri bike cyane ugereranyije n’ababikeneye kuko ngo urubyiruko ari rwinshi cyane rwifuza kwigishwa nibura umwuga umwe gusa.
Akimana Jean de Dieu


text:
Ni imiryango 17 y’abasigajwe inyuma n’amateka batujwe mu mudugudu wa Tuwonane, mu Kagari Gatsiro mu Murenge wa Gihundwe, ho mu Karere ka Rusizi.
Bavuga ko basezeranyijwe n’Umurenge imirima yo guhinga, kugeza ubu igihe cy’ihinga kigiye kurangira batarayihabwa mu gihe bari bizeye ko nibayibona bazahingamo imyaka izagabanya inzara bafite.
Icyakora ngo bagiye kubiro by’Akagari kugira ngo berekwe iyo mirima babibwiwe, bahageze bahabwa isabune.
SIMBARIKUBWABO Augustin ni umwe muri abo baturage yagize ati “Gitifu w’Umurenge yari yatwemereye imirima yo guhinga, twagiye ku Kagari ntacyo badutangarije twari twiteguye ko baduha amasuka, tugahinga abana bakabona ibyo kurya. Twaheze mu gihirahiro.”
MUKANDAYISENGA Beatrice ati “Badusezeranyije imirima, tugiye ku Kagari ntibayitwereka baduha isabune turataha.”
Iyi miryango bakomeza bavuga ko nta kizere bagifite cy’uko bazahabwa imirima bitewe n’uko igihe cyo gutera imyaka kigeze batarayihabwa.
Ubuyobobozi bw’Akarere ka Rusizi na bwo bushimangira ko iyo mirima ihari, ko bazayihabwa bitarenze muri Gashyantare 2023, mu gihembwe cy’ihinga B.
Icyo gihe ngo amasezerano y’abayikodesheje nibwo azarangira, iyo imirima izegurirwa abatishoboye bayihinge na bo biteze imbere.
DUKUZUMUREMYI Anne Marie, Visi Mayor ushinzwe iterambere ry’imibereho myiza y’abaturage yagize, ati
“Icyifuzo batugejejeho ni uko bakeneye imirima yo guhinga. Muri aka kagari dufite ibisigara bya Leta byinshi byakodeshwaga n’abaturage,
muri rusange amasezerano yabo azarangira mu kwa kabiri, tuzafata icyemezo nk’ubuyobozi bw’Akarere bajye gukodesha n’ahandi, iyi mirima tuzayegurira aba na bo bayihinge biteze imbere.”
Akarere ka Rusizi ni kamwe muri turindwi (7) tugize Intara y’Iburengerazuba, ubuso bwako ni Km2 940.95, gafite Imidugudu 596, Utugari 94, n’Imirenge 18. Imibare y’Ibarurarusange ry’ikigo cy’Igihugu cy’Ibarurishamibare (NISR) yo muri 2012, igaragaza ko gatuwe n’abaturage 483 615.
Ni inkuru ya UMUSEKE


text:
Burigihe icyitegererezo kibanziriza umusaruro mbere yo kubyara umusaruro;Buri gihe Ubugenzuzi bwa nyuma mbere yo koherezwa.
Twibanze cyane kumashanyarazi ya piside, chloride y'umuringa, karubone y'ibanze y'umuringa, oxyde ya cuprous nibindi.
Amategeko yo gutanga yemewe: FOB / CFR / CIF
Amafaranga yemewe yo kwishyura: USD
Ubwoko bwo Kwishura Bwemewe: T / T, L / C, PayPal
Dufite ubushobozi bwo kubika toni 1000 yibicuruzwa byarangiye hamwe nitsinda ryabashinzwe ibikoresho kugirango tumenye neza ko ibicuruzwa byatanzwe ku gihe.
Dufite kugurisha gukomeye hamwe na nyuma yo kugurisha.
Niba ufite ikibazo kijyanye nibicuruzwa byacu, nyamuneka twandikire.
Tuzaguha igisubizo cyiza cyane.


text:
Musanze: Abaturiye n’abagana isoko rya Byangabo bubakiwe ikomoteri kijyanye n’igihe.
Bamwe mu bakorera ubucuruzi bunyuranye harimo na za resitora hafi y’ikimoteri cyo mu isoko rya Byangabo mu karere ka Musanze; bavuga ko kibabangamiye cyane kuburyo biri mu bibateza igihombo kubera umunuko uturukamo.
Bagasaba ubuyobozi ko bukwiye kukimura kiva hagati y’isoko n’amazu y’ubucuruzi mu rwego rwo gukomeza kubungabunga ubuzima bw’ababagana ndetse n’ibidukikije muri rusange.
Ubuyobozi bw’akarere ka Musanze, butangaza ko , kuri ubu ikomoteri rusange kizajya kirundwamo imyanda yose, cyuzuye ariko kuri ubu hakaba hasigaye imashini zo gutunganya imyanda no kuyibyaza umusaruro.
Kalisa Charles ni umwe mu baturage bavuganye n’ingenzinyayo.com yavuze ko biba bitoroshye gufata ifunguro wumva umunuko uva mu kimoteri.
Yagize ati “Mvuye hano muri resitora kurya; ariko nyine n’ikibazo kuko kino kimoteri kirabangamye n’uko ari inzara n’aho ubundi ntibyoroshye, reba nkubu amasazi ari hano uko angina, numva ubuyobozi bukwiye gushyira ingufu mu gufata iyi myanda no gukura hano iki kimoteri, kuko usanga rwose kibangamye nawe kandi urabibona”.
Muhumpundu Daphrose ni umwe mu bakora ubucuruzi bwa resitora hafi y’ikomoteri yavuze ko atumva uburyo akarere kemera kutuza ikimoteri hafi y’abaturage kandi kazi neza ubuzima bw’abaturage bwajya mu kaga biturutse ku mwuka mubi baba bari guhumeka uturuka mu kimoteri.
Yagize ati “Dore nk’ubu nkorera resitora hano mu rwego rwo gushaka icyambeshaho n’umuryango wanjye ariko nta bakiriya mbona kuko biturutse ahanini kuri iki kimoteri, ugaburira umuntu mu kanya ugasanga amasazi amutanze kubikoramo kandi umunuko na wo hari ubwo umuyaga uwuzana ugasanga no kurya ni nko guhatiriza, rwose ubuyobozi nibukemure ikibazo k’iki kimoteri ”.
Nsanzimana nawe utuye hafi y’ikimoteri avuga ko nk’abaturage baba bafite impungenge z’abana babo baza kugikiniramo, bityo agasaba ubuyozi bw’akarere n’izindi nzego bireba kubafasha kwimura icyo kimoteri hamije gukomeza kubungabunga ibidukijeje.
Yagize ati “Dore nk’ubu tuba dufite abana bageze mu gihe cyo gukubaganya ibintu bitandukanye, usanga ahanini baje mu bimoteri bafata bakanarya ibyo batoye , ugasanga byateye indwara zitandukanye bitewe n’umwanda, tuba dufite ubwoba bw’uko tuzarwara indwara z’ubuhumekero biturutse ku mwuka mubi uturuka muri iki kimoteri”
Umuyobozi w’akarere ka Musanze Habyarimana Jean Damascent avuga ko hari kiri gukorwa kugira ngo ibimoteri bidakomeza kuguma ari ikibazo ku baturage no ku bidukikije muri rusange.
Yagize ati “Twasanze byinshi mu bimoteri biri hafi y’aho abaturage bashobora guhura n’ikibazo bityo dutegura uburyo burambye tuzajya twifashisha mugutunganya imyanda ku buryo abaturage mu gihe gito ntaho bazongera guhurira n’ibimoteri, Twubatse ikimoteri kigezweho i Busogo ahazajya hatunganyirizwa imyanda ikavangurwa hanyuma itabora ikazajya ikorwamo burikete zizajya zifashishwa nk’amakara mu guteka, noneho ibora ikabyazwa ifumbire izajya ikoreshwa mugufumbira imyaka”.
Akomeza avuga ko ikimoteri cyamaze kuzura igisigaye ari ugushyiramo amamashine azajya atunganya imyanda kuburyo ngo mu gihe cy’amezi 3 bazaba batangiye gukoresha iki kimoteri
Mu karere ksa Musanze amenshi mu masoko usanga atagira aho kurunda imyanda hitaruye , iki kimoteri kitaruye abaturage ndetse n’amazu y’ubucuruzi , iki rero nigifungura imiryango kizakira imyanda yose ituruka mu mirenge 15 igize aka karere, iva mu masantere y’ubucuruzi. Habyarimana Jean Damascent
Nsabimana Francois